Jeremia 51 ACO85 - Rwot owaco kuman ni, “Abekelo gin ma - Bible Search\n1Rwot owaco kuman ni, “Abekelo gin ma neko piny i kom Babilon ki i kom jo Kaldaya. 2Abicwalo lurok ka pyeto Babilon calo cuŋ kai ma gipyeto ma yamo kolo tero woko. Ka nino me can man obino ci gilwenyo i kom dano i kabedo ducu, gibiweko lobo doŋ noŋo. 3Pe wumi kare ki jo Babilon me celo aterogi nyo me ruko koti nyonyogi me lweny. Pe wubwot awobegi gubed makwo. Wutyek dul monygi woko licwic. 4Gibiketo ret i komgi ci gito woko i lobo pa jo Kaldaya ki i dye yo me gaŋigi. 5An Rwot Lubaŋa me mony, pe abwoto jo Icrael ki jo Juda, kadi bed onoŋo gutimo bal i koma, an ŋat Maleŋ me Icrael. 6Wuriŋ woko ki i Babilon! Wuriŋ wular kwowu! Pe myero ginekwu woko pi bal me Babilon. Pien man en aye kare me culo kworra ki me keto can i kom Babilon ma oporo gin ma en otimo. 7-Babilon onoŋo obedo macalo kikopo jabu i ciŋa, ma omiyo lobo ducu omer. Rok ducu gumato koŋo vinone, ci gudoko lupoya woko. 8Babilon doŋ opoto woko oyotoyot, kun gijwero woko licwic. Wukok pire! Wukel yat wuket i waŋ rette, gwok nyo bimiyo can. 9-Lurok ma onoŋo gibedo kunnu guwacci, ‘Watemo konyo Babilon ki yat wek ocaŋ, ento onoŋo doŋ pe twero larre. Wubwote, wek wacitu wadoku cen paco, Lubaŋa doŋ otyeko keto can i kom Babilon ki tekke ducu, ci ojwero obalo woko adada.’ ” 10Rwot owacci, “Jona gidaŋŋe ni, ‘Rwot doŋ onyuto ni lokwa tye atir. Wubin wacitu watitu bot jo ma bedo i Cion gin ma Rwot Lubaŋawa doŋ otyeko timone-ni.’ ”\n11Rwot doŋ otugo cwiny luker pa jo Medi woko, pien doŋ oyubbe me tyeko Babilon woko. Man aye kit macalo en biculo kwede kwor pi ot mere ma gimuko gireto woko piny-nyi.\nLudito wi mony doŋ giwaco bot askari ni, “Wupak leb aterowu! Wumak kwotwu i ciŋwu! 12Wutwe bendera ocuŋ ma nyuto lweny i kom cel me Babilon. Wucuk cwiny lukur-piny pe gubed lwor! Wupok lukur-piny woko i kabedo mapatpat. Wumi jo mukanne woko guki piny!”\nRwot doŋ otyeko timo gin ma yam en oyubbe ni ebitimo, gin ma yam en oloko ni ebitimo i kom jo ma gibedo i Babilon. 13-Babilon tye ki kulu madwoŋ ki lonyo mabup, ento karene doŋ otum, ki tol uci me kwone doŋ giŋolo woko. 14Rwot me mony doŋ okwoŋŋe ki nyiŋe kekene ni ebikelo lwak dano mapol calo bonyo ka lweny i kom Babilon, ka doŋ gibidaŋŋe ki dwan me me woo me loyo lweny.\nWer me pako Lubaŋa\n15Rwot oketolobo ki twerone;\ndok ocibo lobo ocuŋ matek pi ryekone,\nki pi niaa matut ma en tye kwede omiyo oyaro polo woko.\n16I kare ma dwane mor, ci pii twagge matek ki i polo,\ndok miyo lupu duny kun a ki agikki lobo.\nEn miyo lutkot wil ka kot cwer,\ndok miyo yamo kodo kun a ki i ot kano jamine.\n17Dano ducu bedo lumiŋ dok bene ma wigi odiŋ;\nlewic mako latet jabu pi cal jokke ma en otiyo,\npien cal jogine-gu ducu pe lubaŋa me ada,\ndok bene pe gitye ki kit kwo mo i igi.\n18Konygi pe, gitiyogi mere me acaya keken;\ni kare ma Rwot bibino ka keto can i komgi gibito gitum woko.\n19Lubaŋa pa Yakobo pe obedo calo cal jogi magi;\npien en aye ŋat ma oketo jami ducu,\ndok bene en oyero jo Icrael wek gubed jone kikome.\nNyiŋe Rwot me mony.\nNyono pa Rwot\n“Babilon, in ibedo nyonona, ki jami lwennya.\nAtiyo kwedi me ŋinyo rok ducu woko\natiyo kwedi me tyero ker woko ducu,\n21atiyo kwedi nie neko aguragura ki jo ma riŋo kwede kun anyotogi\natiyo kwedi me turo gadigadi lweny kacel ki jo ma ŋweco kwedgi\n22atiyo kwedi me neko co wa ki mon,\natiyo kwedi me neko co muti wa ki awobe-gu,\natiyo kwedi me ooko awobe wa ki anyia,\n23atiyo kwedi me nyoto lukwat ki romigi woko ŋinyiŋinyi,\natiyo kwedi me neko lupur wa ki twoni ma gipuro kwede,\natiyo kwedi me neko luloc wa ki ludito wi mony-gu ducu.\nCan ma gibiketo i kom Babilon\n24“Wubineno gin me culo kwor ma abitimo i kom Babilon ki i kom jo aldaya ducu pi gin marac ma gutimo i kom Cion. 25In Babilon, ibedo calo got ma otyeko lobo woko, ento an Rwot aye lakworri. Abimaki woko licwic, ci arudi woko i ŋom, ci abiweki idoŋ buru calo got ma owaŋ. 26Pe gibikwanyo gweŋ mo ki i komi wacel ma gibitic kwede pi gedo doki, me twok ot kadi ki me te guti me ot. Ibidoko doŋ macalo tim aroo matwal, Man Rwot ma owaco.\n27“Wugur bendera ocuŋ i ŋom pi lweny! Wukut tum wek rok ducu guwiny! Doŋ wulwoŋ rok woko ducu pi lweny i kom Babilon! Wuwac ki ker magi, Ararat, Mini, ki Acikenaj, gubin gulweny i kome. Wuket ladit ma loyo wi mony ducu me lweny i kome. Wukel aguragura-gu mapol calo lwak bonyo ma corre. 28Wuyub rok ducu, luker pa jo Medi, luloc me lobo ki ludito ma konyogi, ki lobo ducu ma tye i te locgi me lweny i kom Babilon. 29Lobo tye ka yeŋŋe dok jo ma iye tye ka kayo lakgi ki arem madwoŋ, pien Rwot doŋ tye ka cobo gin ma en oyubo, En biloko Babilon doko tim aroo, ka ma dano mo pe bedo iye. 30Lulweny me Babilon doŋ gugiko lweny woko, ci gubedo woko i cel gogogi. Tekcwinygi doŋ otum woko, doŋ gudoko calo mon. Dog gaŋ ducu doŋ gituro woko; dok odi-gu ducu doŋ gicwinyo woko ki mac tye ka waŋ. 31Luor giriŋo teretere me rwatte ki luwotgi, kun gicito ka tito bot kabaka me Babilon ni gaŋ doŋ gituro woko ki i kabedo ducu. 32Lukwor gumako mel ki yeya me ŋolo kulu woko dok gucwinyo lum-gu ki mac. Askari me Babilon ducu doŋ gubaŋŋe woko. 33Lukworgi cok jwerogi woko piny ci ginyonogi woko ki tyengi calo bel ma tye i laro moyo.” Man Rwot me mony, Lubaŋa pa Icrael, aye ma owaco.\n34Nebukadnejar kabaka me Babilon ocama otyeka woko;\noŋinya woko kicikici.\nOweko gaŋ odoŋ ma iye noŋo calo i agulu;\nci omwonya woko calo min kulu.\nOkwanyo gin ma iye mito,\nci obolo gin mukene mudoŋŋe-gu woko.\n35Wek jo Cion guwacci,\n“Alii myero obed i wi Babilon gire,\npi tim bwami ma gitimo i komwa!”\nWek jo Jerucalem guwacci,\n“Aliimyero obedi wi jo Kaldaya gire\npi danowa ma ginekogi!”\nRwot bikonyo jo Icrael\n36Pi meno Rwot owaco bot jo Jerucalem kuman ni, “Abipido lokwu, dok abiculo kwor piwu bene. Abimiyo pii me nam me Babilon two woko, ki waŋ itte-gu ducu amiyo two woko. 37Babilon doŋ bidoko odur ma obakke lipim i wi obur ka ma too me tim gibedo iye. Bibedo kabedo marac ma miyo lworo, ŋat mo pe ma bibedo kunnu wacel, doŋ jo ducu ma gibinene gibijwat mada i kom kabedo man ma odoŋ nono laboŋo ŋat mo ma bedo iye-ni. 38Jo Babilon ducu gibikok calo labwor, dok gibiŋur calo litino labwor. 39Ka gin jo ma luworo, ci abitedo karama pigi, Abimiyo gimato mat gimer woko ci cwinygi bedo mayom. Gibinino woko, ento pe doŋ gibico wacel. 40Abiterogi woko macalo litino romi, macalo nyogi dyegi nyo nyogi romi. Man Rwot ma owaco.\nCan ma bipoto i kom Babilon\n41“Babilon ma en aye gaŋ ma wi lobo kulu pako-ni, doŋ gimako woko! Babilon doŋ odoko gin ma kelo lworo marac bot rok ducu! 42Nam doŋ ocorre woko limuk i kom Babilon, ci biamwonyine ma mor oume woko lipuk. 43Gaŋine ducu doŋ odoko gin ma giuro ma kelo lworo marac, dok tye macalo tim aroo ma pii pe iye, ka ma dano mo pe bedo iye dok pe giwoto iye. 44Abiketo can i kom Bel, ma en lubaŋa me Babilon, dok abikwanyo jami ma yam en omwonyo-gu woko ducu ki i doge. Rok ducu pe gibicito ka wore kit ma yam con.\n“Cel me Babilon doŋ opoto woko. Wun jo Icrael wuriŋ woko ki kunnu! 45Dano acel acel tye ka riŋo woko laro kwone ki i kom kiniga mager pa Rwot. 46Pe myero cwinywu oballe woko, dok pe wubed ki lworo pi lok magi ma wuwinyo-ni. Mwaka ki mwaka lok mapat winnye ket i kabedo ducu, lok me tim bwami i lobo, ki dok lok i kom kabaka mo ma tye ka lweny ki kabaka lawote mukene. 47Pi meno, kare tye ka bino, en kare ma abitic kwede i kom cal jogi me Babilon. Lobo Babilon kulu bipoŋ ki lewic madwoŋ, ki jone ducu gibinekogi woko. 48-Gin ducu ma tye i wi lobo ki i polo gibibedo ki yomcwiny kun giwero wer, ka ce Babilon opoto i ciŋ jo ma gubino ki i lobo ma tye yo tuŋ acam ka tyekone woko. Man Rwot ma owaco. 49-Babilon aye ma okelo to i kom dano ducu ma bedo i wi lobo; kombeddi doŋ Babilon bipoto, pien omiyo jo Icrael mapol ata guto.\nLok pa Lubaŋa bot jo Icrael ma gitye i Babilon\n50“Wun jona ma wutye i Babilon doŋ wubwot ki i lak to! Kombeddi doŋ wuciti, pe dok wukur gin mo! Kadi bed wutye ka mabor ki paco myero wutam pira, an a Rwotwu, wiwu bene myero opo pi Jerucalem. 51Wuwacci, ‘Lewic omakowa pien wawinyo lok me cac ma gicayowa kwede; wadoko doŋ jo ma goro atika, pien lurok doŋ gubino i kabedo maleŋ ma i ot pa Rwot.’ 52Pi meno awacci, kare tye ka bino, en kare ma abitic kwede i kom jogi me Babilon, jo ma giketo ret i komgi gibibedo ka ŋur i kabedo mapol i lobone ducu. 53Kadi bed Babilon it malo wa i pol, kadi bed oger gaŋ me cel gogone kunnu, pud abicwalo dano aye me cito ka tyeke woko. An Rwot doŋ aloko.\nCan ma pud tye ka medde i skom Babilon\n54“Wuwiny dwan me koko ma tye i Babilon,\nwuwiny ka dano gidaŋŋe pi can ma doŋ opoto i lobo pa jo Kaldaya.\n55Doŋ abejwero Babilon woko,\namiyo tekke bene tum ci liŋ mot.\nMony tye ka rune bino oyotoyot calo pii biamwonyi ma mor,\ngibino ka lweny i kome ki woo matek.\n56Doŋ gubino woko ka keto can i kom Babilon,\ngimako lulwennye woko, ki atumgi bene gituro giŋido woko matitino.\nAn Rwot Lubaŋa ma aketo can i kom dano pi bal,\nabiculo kwor aketo can i kom Babilon pi bal ma jone gutimo.\n57Abimiyo rwodine gimer woko, jo maryek, luloc me lobo,\nki ludito wi mony ducu, ki lulweny.\nGibinino woko, ginino ento pe dok gibico wacel.\nAn Kabaka doŋ aloko, an Rwot me mony.\n58Cel me Babilon malac-ci gibimuko gireto woko i nom,\nki dog gaŋŋe mamalo-gu gibiwaŋo woko ki mac.\nTic ma lurok gutiyo-gu ducu obedo me noŋo;\ngin ma rok ducu guyelle iye ka tiyo ticce matek doŋ mac owaŋo woko.”\nGicwalo lok pa Jeremia i Babilon\n59Ceraya wod pa Neria ma wod pa Maceya, yam obedo ŋat ma gwoko kabaka Jedekia. I mwaka me aŋwen me loc pa Jedekia kabaka me Juda, Ceraya onoŋo cito i Babilon, ci Jeremia otitte kit lok mogo ma myero en owot kwede. 60Jeremia ocoyo i buk lok kom can ma bipoto i kom Babilon, ki lok mukene-gu ducu ma gicoyo ma okemo Babilon. 61Owaco bot Ceraya ni, “Ka io i Babilon nen ni ikwano lok magi ducu kit macalo gicoyo-ni bot lwak. 62Ci myero ileg ni, ‘Ai Rwot, yam onoŋo iwaco ni ibijwero kabedo man woko, wek pe gin makwo obed iye, dano nyo kadi lee, ci koŋ bibedo macalo tim aroo matwal.’ 63-Ka doŋ ityeko kwano buk man bot lwak, ci itwe gweŋ i kome, ka doŋ ibol kwede woko i dye kulu Euprate, 64kun iwacci, ‘Man aye kit macalo Babilon bimwony kwede woko, ma pe doŋ bikatti woko matwal, pi can ma abekelo ma abiketo i kome.’ ”\nLok pa Jeremia ogik kany.


Yecu Kricito En Aye Anga? - Kabedo me Intanet pa Lucaden pa Jehovah\nYecu Kricito En Aye Anga?\nYecu tye ki tic ango ma pire tek?\nEn obino ki kwene?\nEn onongo obedo dano ma nining?\nTYE dano ma guywek mapol i wi lobo. Jo mukene kingeyogi maber i kabedo, i boma, nyo lobo ma megi. Jo mukene guywek i wi lobo ducu. Kitung cel, ngeyo nying dano moni muywek keken pe te lokke ni nongo dong ingeye maber. Nongo pud pe ingeyo lok ducu ma i kome ki kit dano ango ma en obedo.\n2 Dano guwinyo olo lok mo i kom Yecu Kricito i kabedo ducu i lobo-ni, kadi bed ni en okwo i wi lobo mwaki 2,000 mukato angec. Ento wa i kare-ni, jo mapol pe gingeyo nga ma Yecu obedo. Jo mukene giwacci en obedo laco mo mere ma kite ber. Jo mukene giwacci en obedo lanebi aye. Ento jo mukene gitye ki niye ni Yecu aye obedo Lubanga ma omyero kiwor-ni. Tika omyero kiwore?\n3 Pire tek pi in me ngeyo lok ada i kom Yecu. Pingo? Pien Baibul waco ni: ‘Man en kwo ma pe tum, ni ginge in Lubanga acel me ada, ki Yecu Kricito ma yam ioro.’ (Jon 17:3) Dong tye ni, ngeyo lok ada i kom Lubanga Jehovah ki Yecu Kricito twero tero dano i kwo ma pe tum i lobo paradic. (Jon 14:6) Me medo i kom meno, Yecu oweko lanen maber loyo i kit me kwo ki tero jo mukene i yo maber. (Jon 13:34, 35) I dul me acel me buk man, wanyamo lok ada ma dok i kom Lubanga. Kombeddi kong dong wanenu gin ma Baibul pwonyo i kom Yecu Kricito.\nMECIYA MA GICIKO PIRE-NI\n4 Con ma peya kinywalo Yecu, Baibul onongo dong otito pi bino pa ngat ma Lubanga bicwalo macalo Meciya, nyo Kricito. Nying dog tic ni “Meciya” (oa i nyig lok me Ibru) ka dok “Kricito” (oa i nyig lok me Grik) gin aryo ducu gigonye ni “Ngat ma Kiwiro.” Ngat man ma giciko pire-ni onongo kibiwire, ma tere ni nongo Lubanga ocimme me bedo i rwom mo ma pire tek. I dul mogo ma tye anyim i buk man, wabingeyo lok mapol i kom tic ma pigi tego ma Meciya otimo me cobo cikke pa Lubanga. Wabingeyo bene mot mapol ma Yecu twero kelo botwa kadiwa i kare man. Ma peya kinywalo Yecu, dano mapol gubedo ka penye kekengi ni, ‘Meciya mono bibedo nga?’\n5 I cencwari me acel K.M., lupwonnye pa Yecu me Najaret gungeyo atir ni en aye obedo Meciya ma kitito pire con-ni. (Jon 1:41) Ngat acel i kin lupwonnyene, Cimon Petero owaco ka maleng bot Yecu ni: “In i Kricito.” (Matayo 16:16) Ento mono twere nining pi lupwonnye meno nyo pi wan me ngeyo ni Yecu aye ada obedo Meciya ma giciko pire-ni?\n6 Lunebi pa Lubanga ma gukwo ma peya Yecu obino, gutito jami matut mapol i kom Meciya. Jami matut magi okonyo jo mukene me ngeyo en. Watwero porone kit man: Ka kiwaco boti ni iwot ka gamo welo mo ma in peya itye ki ngec mo i kome i bac pak nyo i citecen gar nyo i bar dege ka ma nongo dano tye mapol i iye kono. Mono pe rwatte ka kong kimini ngec manok ma dok i kome? I yo acelli bene, Jehovah otiyo ki lunebi me Baibul me miyo ngec matut ma nyuto jami ma Meciya onongo bitimo, ki kit kwo ma en biwok ki iye. Cobbe pa lok pa lunebi magi aye okonyo jo ma lugen me ngeyo en maber.\n7 Tam kong i kom lanen aryo keken. Me acel, lok ma lanebi Mika okwongo titone ma pud onongo odong mwaki 700 anyim ni Ngat ma kiciko pire-ni kibinywalo i Beterekem boma mo matidi i lobo Juda. (Mika 5:2) Kinywalo Yecu kwene? I boma matidi meno kikome! (Matayo 2:1, 3-9) Me aryone, lok pa lanebi ma tye i Daniel 9:25, onyuto mwaka ma Meciya onongo omyero okatti iye kikome —i mwaka 29 K.M ma onongo pud odong mwaki miya mapol ata.* Cobbe pa jami magi ki lok pa lunebi mukene nyuto ni Yecu aye obedo Meciya ma giciko pire.\nYecu odoko Meciya nyo Kricito, i kare me batijane\n8 Jami mukene ma nyuto ni Yecu aye obedo Meciya onen maber i tum mwaka 29 K.M. Meno aye mwaka ma Yecu ocito kwede bot Jon Labatija wek obatija en i Kulu Jordan. Jehovah onongo ocikke me miyo lanyut wek Jon onge Meciya. Jon oneno lanyut meno i kare me batija pa Yecu. Baibul waco ni man aye gin ma otimme: ‘I kare ma dong gityeko batija Yecu, ci en okatti woko ki i pii oyotoyot; cutcut polo oyabbe, ci oneno cwiny maleng pa Lubanga ma bino kun lyanne piny macalo akuri, ci opye i kome. Ci dwan ocako winnye ma a ki i polo ma wacci: Man aye Woda ma amare, ma cwinya yom i kome.’ (Matayo 3:16, 17) I nge neno ki winyo gin ma otimme, Jon dong pe obedo ki akalakala mo ni Yecu aye obedo ngat ma Lubanga ooro-ni. (Jon 1:32-34) I kare ma cwiny pa Lubanga nyo teko ma en tiyo kwede oony i kom Yecu, cutcut Yecu otugi doko Meciya nyo Kricito, ngat ma kicimo me bedo Latela ki Kabaka.—Icaya 55:4.\n9 Cobbe pa lok pa lunebi me Baibul ki lok ma Lubanga Jehovah kikome oloko, onyuto ka maleng ni Yecu obedo Meciya ma giciko pire-ni. Ento Baibul gamo lapeny aryo mukene ma pigi tego i kom Yecu Kricito: En obino ki kwene, dok en onongo obedo dano ma nining?\nYECU MONO OBINO KI KWENE?\n10 Baibul pwonyo ni Yecu kong okwo i polo ma peya obino i lobo. Mika owaco con ni kibinywalo Meciya i Beterekem dok ni En oa wa “i kare macon mada.” (Mika 5:2) Pol kare Yecu kikome obedo ka waco ni en kong ebedo i polo ma peya ginywale macalo dano. (Jon 3:13; 6:38, 62; 17:4, 5) Yecu obedo ki wat macok tutwal gin ki Jehovah i kare ma en obedo i polo macalo cwec ma obedo cwiny.\n11 Yecu obedo Wod pa Jehovah ma pire tek loyo ducu—dok pi tyen lok ma kakare. Kilwonge ni “latin kayo me ginaketa ducu,” pien en obedo cwec pa Lubanga me acel.# (Jo Kolocai 1:15) Tyen lok mukene ma oweko Wod man pire tek tye ni, en obedo ‘Wode ma en aye ocweyo en kikome.’ (Jon 3:16) Man te lokke ni Yecu kene aye ma Lubanga ocweyo en kikome. Yecu keken aye bene Lubanga otiyo kwede me cweyo jami mukene ducu. (Jo Kolocai 1:16) Yecu bene dok kilwongo ni “Lok.” (Jon 1:14) Man nyuto ni en oloko pi Lubanga, kun cwalo kwena ki cik bot lutino pa Wonne mukene ma gubedo cwiny wa ki ma danone ducu.\n12 Wod me kayo-ni mono rom aroma ki Lubanga kit ma jo mukene gitamo-ni? Meno pe gin ma Baibul pwonyo. Kit ma waneno kwede i paragraf ma okato-ni, Wod obedo ginacweya. Labongo akalakala mo, en tye ki acakkine, ento Lubanga Jehovah pe tye ki acakki nyo agikkine. (Jabuli 90:2) Wod acel keken-ni pe bene otemme me tamo ni ebed rom ki Wonne. Baibul pwonyo atir ka maleng ni Won dit kato Wod. (Jon 14:28; 1 Jo Korint 11:3) Jehovah kene aye obedo “Lubanga Won Twer Ducu.” (Niyabo 16:14) Pi meno en pe pore ki gin mo keken.%\n13 Jehovah gin ki Wod me kayone-ni gubedo kacel pi mwaki bilion mapol ata—con ma peya kicweyo polo man ma nen-ni ki lobo. Pud dong gubedo ki mar madit i kin-gi ya! (Jon 3:35; 14:31) Wod me amara man obedo calo Wonne kikome. Meno aye oweko Baibul waco ni Wod obedo “cal pa Lubanga ma pe nen-ni.” (Jo Kolocai 1:15) Ada, kit macalo awobi ma dano twero bedo cal ki wonne i yo mapol mapat pat, Wod me polo man onyuto kit pa Wonne.\n14 Wod ma Jehovah ocweyo en kikome-ni oweko polo labongo dic mo ka obino piny i lobo me kwo macalo dano. Ento iromo dok penye ni, ‘Twere nining me nywalo ginacweya ma obedo cwiny me doko dano?’ Wek man otimme, Jehovah otimo tango. En onako kwo pa Wode me kayo man me a ki i polo ci oketo i ot nyodo pa nyako mo me Juda, ma pe ongeyo laco, ma nyinge Maliam. Pe obedo ki wonne mo ma dano. Pi meno Maliam onywalo latin ma peke ki roc, ci ocako nyinge ni Yecu.—Luka 1:30-35.\nYECU ONONGO OBEDO DANO MA NINING?\n15 Jami ma Yecu owaco dok otimo i kare ma en tye i lobo konyowa me ngeyo en maber. Medo i kom meno, watwero ngeyo Jehovah maber ki bot Yecu. Pingo dok tye kumeno? Wi opo ni Wod man aye obedo cal pa Wonne kikome. Meno aye oweko Yecu owaco ki lapwonnye mo acel ni: “Ngat ma oneno an dong oneno Won.” (Jon 14:9) Bukke angwen me Baibul ma kilwong-gi ni Jiri—Matayo, Marako, Luka, ki Jon—gitito botwa jami mapol i lok kom kwo, tic, ki kit Yecu Kricito kikome.\n16 Yecu onongo ngene maber tutwal calo “Lapwony.” (Jon 1:38; 13:13) En opwonyo gin ango? Kwenane ma pire tek aye onongo “kwena maber me ker”—ma en aye Ker pa Lubanga, gamente me polo ma biloyo lobo-ni ducu dok bikelo mot madwong ata bot jo ma luwiny. (Matayo 4:23) Meno onongo obedo kwena pa anga? Yecu kikome owacci: “Pwony ma apwonyo pe mera, ento pa ngat ma ceng oora,” ma en aye Jehovah. (Jon 7:16, NW ) Yecu ongeyo ni Wonne mito ni dano guwiny kwena maber me Ker-ri. I Dul me 8, wabingeyo jami mapol i kom Ker pa Lubanga ki gin ma Ker meno bitimo.\nYecu opwonyo kwena maber-ri ka mo keken ma en onongo iye dano\n17 Yecu opwonyo pwonye i kabedo mene? Opwonyo ka mo keken ma en onongo iye dano—i boma, i kin caro, i cuk, ki i gangi. Yecu pe omito ni dano gubin bote. En aye ocito botgi. (Marako 6:56; Luka 19:5, 6) Pingo Yecu omiine tutwal dok okwanyo kare malac me tito kwena ki pwonyo dano? Pien meno aye onongo obedo miti pa Lubanga pi en. Yecu obedo ka timo mitti pa Wonne kare ducu. (Jon 8:28, 29) Ento tyen lok mukene ma oweko en opwonyo pwony pud tye. En obedo ka paro pi lwak dano ma gibedo ka bino bote. (Matayo 9:35, 36) Lutela dinigi onongo guwekogi ata, meka ka pwonyogi ki lok ada i kom Lubanga ki yubbe. Yecu onongo ngeyo mada kit ma dano mito winyo kwede kwena me Ker-ri.\n18 Yecu obedo layom cwiny mada dok onongo paro pi dano. Jo mukene gunongo ni en lakica dok lok kwede yot. Kadiwa lutino bene guwinyo agonya me bedo bote. (Marako 10:13-16) Yecu pe obedo ki apokapoka mo. En okwero camcana ki ngolo kop alenga. (Matayo 21:12, 13) Kadi bed ni i kare meno mon onongo gimiyogi woro ki twero manok adada, en oterogi kiworo. (Jon 4:9, 27) Yecu onongo mwol adada. I kare mo acel, en olwoko wa tyen lukwenane, tic ma pol kare jo ma pe gitye ki cwinye me awaka keken aye onongo gitimo.\n19 Yecu onongo tamo tutwal pi jami ma mitte bot jo mukene. Man onen ka maleng tutwalle i kare ma en obedo ka tic ki teko pa cwiny pa Lubanga me cango dano. (Matayo 14:14) Me lapore, ladobo mo obino bot Yecu ci owacci: “Ka imito, itwero lonyo koma.” Yecu kikome owinyo malit pi arem ki canne pa laco-ni. Pi kica ma tye i cwinye, Yecu oryeyo cinge ka ogudo laco meno kun wacce ni: “Amito; komi olony.” Ci laco ma kome lit-ti otugi cang cut! (Marako 1:40-42) Itwero tamo kong kit ma laco meno owinyo kwede?\nEN OBEDO KI GEN NAKA WA I AGIKKI\n20 Yecu omiyo lanen maber loyo me bedo lawiny dok lagen bot Lubanga. En obedo lagen bot Wonne ma i polo kadi bed ni kijemo nyo kikelo aunauna i kome i yo mo ducu. Yecu ocung matek dok oloyo atematema ducu pa Catan. (Matayo 4:1-11) I kare mo, wadi pa Yecu mukene kikome pe gubedo ki niye i kome, kun giwaco bene ni “en opo woko.” (Marako 3:21) Ento Yecu pe oweko gubalo tamme woko; en omedde mere ameda ki timo tic pa Lubanga. Kadi bed kiyette nyo kicaye, Yecu odiyo cwinye, pe otemme me wano jo ma gukwere.—1 Petero 2:21-23.\n21 Yecu obedo lagen nio wa i to—to alany malit i cing lumone ne. (Jo Pilipi 2:8) Kong itam ngo ma en ociro i nino me agikki me kwone macalo dano. Kimakke, lucaden me goba goba aye gudotte, lungol kop alenga aye gungolo kope, lwak maraco gungale, ka dok lumony guunne. Kigurre i kom yat, oomo cwinye me agikki ka odange ni: “Dong otum.” (Jon 19:30) Ento ka nino adek okato inge to pa Yecu, Wonne me polo ocere dok i kwo me cwiny. (1 Petero 3:18) Inge cabit mogo manok en odok i polo. Ki kunnu, en “obedo piny i nget Lubanga tung acuc” me kuro kare ma kibimiye iye twero me loc.—Jo Ibru 10:12, 13\n22 Gin ango ma Yecu otimo pi bedo ki gen nio wa i tone? To pa Yecu-ni ada oyabo botwa yo me nongo kwo ma pe tum i lobo paradic ma lubbe ki yub pa Jehovah mukwongo. Kibinyammo kit ma to pa Yecu oweko man twere kwede i dul ma lubo man.\nCobbe pa lok pa lunebi ki lok ma Lubanga oloko en kikome, onyuto ni Yecu aye Meciya, nyo Kricito.—Matayo 16:16.\nYecu okwo i polo macalo ginacweya ma obedo cwiny pi kare malac ma peya obino i lobo.—Jon 3:13.\nYecu obedo lapwony, dano ma layom cwiny, dok obedo lanen maber i winyo Lubanga.—Matayo 9:35, 36.\n* Pi kop ma tito kit ma lok pa lanebi Daniel ocobbe kwede i kom Yecu, nen Lamed ngec.\n# Kilwongo Jehovah ni Won pien en aye Lacwec. (Icaya 64:8) Lubanga aye ocweyo Yecu, omiyo kilwonge ni Wod pa Lubanga. Pi tyen lok acel-li, omiyo kilwongo cwec mukene ma gubedo cwiny, kadi wa Adam bene ni awobe pa Lubanga.—Yubu 1:6; Luka 3:38.\n% Pi lok mukene ma nyuto ni Wod me kayo pe rom ki Lubanga, nen Lamed ngec.\n1, 2. (a) Pingo ngeyo nying ngat muywek pe te lokke ni nongo dong ingeye maber? (b) Kit anyoba nyoba ango ma tye i lok kom Yecu?\n3. Pingo pire tek pi in me ngeyo lok ada i kom Yecu?\n4. Nying me dog tic ni “Meciya” ki “Kricito” ni, gonye ningo?\n5. Gin ango ma Lupwonnye pa Yecu onongo gingeyo atir i kome?\n6. Mi lapor ma nyuto kit ma Jehovah okonyo kwede jo ma lugen me ngeyo Meciya.\n7. Lok aryo ango ma kikwongo tito con ma gucobbe i kom Yecu?\n8, 9. Jami ango ma onyuto ni Yecu obedo Meciya ma onen ka maleng i kare me batijane?\n10. Gin ango ma Baibul pwonyo i kom kwo pa Yecu ma onongo peya en obino i lobo?\n11. Baibul nyuto nining ni Yecu obedo Wod pa Jehovah ma pire tek loyo?\n12. Wangeyo nining ni Wod me kayo pe rom ki Lubanga?\n13. Ka Baibul owaco ni Wod obedo “cal pa Lubanga ma pe nen-ni,” nongo tyen lokke ngo?\n14. Yo ango ma kinywalo kwede Wod ma Jehovah ocweyo en kikome-ni macalo dano?\n15. Pingo watwero waco ni ka wawoto ki bot Yecu ci watwero niang i kom Jehovah maber?\n16. Kwena pa Yecu ma pire obedo tek onongo obedo ngo, dok pwonye onongo oa ki kwene?\n17. Yecu opwonyo pwonye ka kwene, dok pingo en omiine tutwal me pwonyo jo mukene?\n18. Kit Yecu mene ma in inongo yomo cwinyi mada?\n19. Lanen ango ma nyuto ni Yecu onongo paro mada pi mitti pa jo mukene?\n20, 21. Yecu omiyo lanen maber me bedo lawiny ma gene i kom Lubanga nining?\n22. Gin ango ma Yecu otimo pi bedo ki gen nio wa i tone?


Nwoyo Cik 21 ACO85 - “Ka ce ginoŋo dano mo gineko i - Bible Search\nNwoyo Cik 20 Nwoyo Cik 22\nNwoyo Cik 21\nTyeko kop i kom nek ma pe ŋene\n1“Ka ce ginoŋo dano mo gineko i lobo ma Rwot Lubaŋawu bimiyowu me bedo mewu, kun kome obuto i tim ata, ci pe giŋeyo ŋat ma oneke, 2ci ludoŋowu ki luŋolkopwu gibibino kunnu, gibiporo bor piny nio wa i gaŋi ma orumo kom dano ma gineko-ni. 3Ludoŋo ma i gaŋi ma cok ki kom dano ma gineko-ni gibikelo roya ma peya otiyo tic mo, ma peya oywayo kweri dyaŋ. 4Gibitero roya wa i nota kulu mo ma piine mol kare ducu, i kabedo mo ka ma yam peya gipuro, ma pe gicoyo iye kodi. Gibituro ŋut roya woko ki i nota kunnu; 5ci ajwagi ma gin likwayo pa Levi gibinyiko cok, pien yam Rwot Lubaŋawu oyerogi pi tic bote ki me lamo gum i nyiŋ Rwot, gin bene myero gutyek lok ducu me pido ki me bwami. 6Ludoŋo me gaŋ meno ma cok ki ka ma ginoŋo iye kom dano ma gineko-ni gibilwoko ciŋgi malo i wi kom roya ma gituro ŋute i ŋota-ni, 7ci gilamo doggi kun giwacci, ‘Ciŋwa pe ooyo remo pa dano man, waŋwa bene pe oneno ka gineke. 8Ai Rwot, tim kica ki jo Icrael ma gin aye joni ma yam ikokogi-ni, pe iket alii me remo pa dano man ma pe ki bal-li i dye lwakki Icrael, ento itimgi kica pi bal me to man.’ 9Wubilwoko alii me remo ma pe ki bal woko ki i kinwu kit meno, ka ce wutiyo gin ma nen atir i waŋ Rwot.\nMon ma gimakogi i lweny\n10“Ka wucito ka lweny i kom lumerokwu, ce Rwot Lubaŋawu omiyogi i ciŋwu ci wuyakogi wutero obedo dano alimawu, 11gwok nyo ibineno dako mo mamwonya i kin jo ma iyakoni ci cwinyi mare matek kun imito ni ikwany odok dakoni. 12Ka tye kumeno ci ibitere paco wa i odi. En koŋ bilyelo wiye ki ŋolo Lwete, 13ci lunyo boŋone woko ma imake kwede me bedo opii, ruko mukene; ci bibedo i odi kun koko wonne ki minnne dwe acel kulu, ka lacen itwero bedo kwede macalo cware, ci en doŋ bibedo dakoni. 14Ka inen cwinyi pe mare twatwal ci ibiweko en cito gire mot ka ma en bimito; ento pe ibicato woko giwilo ki lim, pe ibitime macalo aŋeca, pien noŋo ityeko lanye woko.\nLim aleya pa latin kayo\n15“Ka laco mo tye ki mon aryo, acel dako ma gimaro ki acel ma pe gimaro, ci gin mon aryo ducu ginywalo litino ka latin kayo obedo wod pa dako ma en pe maro-ni, 16i kare ma laco-ni poko lim me aleya ki awobene, pe omi bot latin kayo pa dako ma gimaroni dullim muporo dit pa latin kayo ma ka miyo bot latin kayone kikome ma wod pa dako ma en pe maro-ni. 17Ento en bituco ni latin kayo en aye pa dako ma pe gimaro-ni, ci bimiye lim ma dodo dul aryo ma i kom jamine ducu ma en tye kwede; en acakki kero kome, dit me bedo latin kayo aye mere gire.\nAwobi ma lajemo\n18“Ka dano mo tye ki wode ma ŋute nwaŋ dok lajemo, ma pe winyo dog wonne ki minne, kadi bed gijuye matek, pe winyogi, 19ci wonne ki minne gibimake gitere wa i dog gaŋ bot Ludoŋo me gaŋ meno ma en bedo iye-ni. 20Ci gibiwaco bot ludoŋo ma i gaŋgi-nu ni, ‘Latin awobiwa man ŋute nwaŋ dok lajemo, pe winyo dogwa, en lacarcar dok lamero koŋo matek.’ 21Ci dano ducu me gaŋ meno gibicele woko ki got nio ka oto. Kit meno miyo wubijwero gin marac woko ki i kinwu; jo Icrael ducu gibiwinyo ci miyo gilworo.\nCik mogo mapatpat\n22“Ka dano mo otimo bal ma romme noŋo can me to ci gineke woko, ma giŋabe malo i wi yat, 23-ci pe gibiweko kome bedo i wi yat dyewor. Wubiyiko kome i nino meno kikome, pien dano ma giŋabo i wi yat bedo dano ma Lubaŋa ceno; pe wubinyobo lobo ma Rwot Lubaŋawu bimiyowu me aleyawu.


Daniel ki Bur Labwor | Pwony me Baibul pi Lutino\nPWONY ME 64\nKabaka mukene me Babilon onongo nyinge Dario ma jo Medi. Dario oniang ni Daniel onongo kwiri adada. En oketo Daniel me loyo wi luloc madito me Babilon. Man oweko nyeko omakogi i kom Daniel ci gucako yenyo yo me neke woko. Gin onongo gingeyo ni Daniel lego bot Jehovah tyen adek nino ki nino, pi man guwaco bot Dario ni: ‘Ai kabaka, wek kiket cik ni dano ducu myero guleg boti keken. Ngat mo keken ma oturo cik man omyero kibol woko i bur ma opong ki labwor.’ Tam man oyomo cwiny Dario, ci oketo cinge me moko cik man.\nCutcut ma Daniel ongeyo ni dong kiketo cik man, en oa ocito i ode. En oyabo wang diricane, ci orumo conge piny olego bot Jehovah. Co ma lunyeko-ni gucorre i ot pa Daniel gunonge ka lega. Gungweco bot Dario ci guwacce ni: ‘Daniel pe tye ka lubo cikki. En bedo ka lego Lubangane tyen adek nino ki nino.’ Dario onongo maro Daniel dok pe mito ni oto woko. En obedo ka tamo pi yo ma etwero laro kwede kwo pa Daniel nio ka ceng opoto. Ento, kadi wa kabaka onongo pe twero loko cik ma en dong otyeko keto cinge iye. Pi man, en omiyo twero bot jone ni gubol Daniel i bur ma opong ki labwor mager.\nI dyewor meno, Dario obedo ka paro Daniel mada mumiyo nino okwero mako wange woko. Kudiko con, en ongweco i dog bur ci odange matek bot Daniel ni: ‘Lubangani mono olaro kwoni?’\nCi Dario owinyo dwan mo. Obedo dwan Daniel! En odange bot Dario ni: ‘Lamalaika pa Jehovah otweyo dog lwak labwor magi woko. Mumiyo pe gumwoda woko.’ Man omiyo Dario obedo ki yomcwiny matek! En omiyo twero ni kikwany Daniel woko ki i bur. Daniel pe onongo kadi latin ret mo i kome wacel. Ci kabaka ociko ni: ‘Wukel jo ma gudoto Daniel-li ci wubolgi woko i kin lwak labwor.’ I kare ma kibologi i bur, labwor omwodogi oturo cogogi woko lipwac pwac.\nLacen, Dario omiyo cik man bot jone: ‘Dano ducu myero gubed ki lworo i nyim Lubanga pa Daniel. En aye ma olaro Daniel ki i teko pa labwor.’\nTika ilego bot Jehovah nino ducu, calo Daniel?\n“[Jehovah] ngeyo laro dano ma gilworo Lubanga ki i ayelayela.”—2 Petero 2:9\nLapeny: Ngo ma Daniel onongo timo tyen adek nino ducu? Jehovah olaro Daniel nining?\nNywakki Nywakki Daniel i Bur Labwor


1 Camuel 19 ACO85 - Caulo ocako loko ki wode Yonacan ki - Bible Search\n1 Camuel 18 1 Camuel 20\n1 Camuel 19\nCaulo otemo neko Daudi\n1Caulo ocako loko ki wode Yonacan ki luticce ducu ni myero gunek Daudi woko. Ento cwiny Yonacan wod pa Caulo onoŋo maro Daudi matek. 2Yonacan otito bot Daudi ni, “Wora tye ka yenyo yo me neki woko; pienno myero igwok komi diki odiko, bed ma ikanne keni i muŋ. 3An abicito i bar, acuŋ i ŋet wora ka ma ikanne iye-ni, ci abiloko piri bot wora; ka aniaŋ lok mo, ci abitito boti.” 4Yonacan oloko pi Daudi mamit bot wonne Caulo kun waco ni, “Kabaka, pe itim bal i kom laticci Daudi, pien pe otimo bal mo i komi, obedo ka timmi tic ducu mabeco. 5Yam odyero kwone, oneko Goliac ma Lapiliciti, ci Rwot omiyo jo Icrael oloyo loc madit. Yam ineno, cwinyi obedo yom iye. Piŋo imito timo bal kun ioyo remo pa dano ma pe ki bal, pi neko Daudi noŋo laboŋo tere?” 6Caulo owinyo dog wode Yonacan, ci okwoŋo kwoŋ ni, “Macalo Rwot tye makwo-ni, pe doŋ gibineko.” 7Yonacan olwoŋo Daudi, otito bote lok meno ducu, ci okelo Daudi bot Caulo, obedo i nyime kit macon.\n8Lweny dok ocakke. Daudi ocito olwenyo ki jo Piliciti, onekogi mapol, omiyo guriŋo woko. 9I kare meno cen marac dok oa ki bot Rwot opoto i kom Caulo, i kare ma en obedo i ode ki toŋŋe i ciŋe, kun Daudi tye ka goyo opuk. 10Caulo oyubbe woko me guro Daudi i kor ot ki toŋ; ento Daudi oŋeyo waŋ Caulo woko, omiyo Caulo ocobo kor ot ki toŋŋe. Daudi onno, obwot gire.\n11-I dyewor meno Caulo ocwalo lukwena ka kuro Daudi i ode, wek enek woko odiko, Ento Mikal dako pa Daudi owaco bote ni, “Ka tin dyewor pe igwoko komi, ci gibineki woko diki.” 12Kit meno Mikal ocwalo Daudi owok ki i waŋ dirica oriŋo woko obwot gire. 13Mikal okwanyo cal apaya opyelo i wi kitanda pa Daudi, ka oketo laten wic me yer dyegi opyelo ka wiye, ka oumo woko ki boŋo. 14Ka Caulo ocwalo lukwena me omo Daudi, Mikal owacci, “Kome lit.” 15Caulo dok ocwalo lukwena ka neno Daudi kun waco ni, “Wutine ki kitanda wukel bota, wek aneke woko.” 16Ka lukwena gudonyo i kicika, ci nen, cal apaya aye tye i wi kitanda, ki laten wic me yer dyegi ka wiye. 17Caulo openyo Mikal ni “Piŋo ibwola kit man iweko lamerokka ocito?” Mikal odok iye bot Caulo ni, “Owacca ni, ‘Wek aciti; ka pe, ci aneki woko.’ ”\n18I kare-nu Daudi oriŋo ci obwot gire, ocito bot Camuel i Rama, otitte gin ducu ma Caulo otimo i kome. Ci en kacel ki Camuel gucito gubedo i Nayot. 19Dok gitito bot taulo ni, “Daudi tye i Nayot i Rama.” 20Caulo dok ocwalo lukwena ka omo Daudi. Ka lukwena pa Caulo guneno lwak lunebi ma gitito lok pa Lubaŋa, kun Camuel ocuŋ ka telo wigi, ci Cwiny pa Lubaŋa opoto i kom lukwena pa Caulo, gin bene gucako tito lok pa Lubaŋa macalo lunebi. 21Ka gitito lokke bot Caulo, ci dok ocwalo lukwena mukene. Gin bene gucako tito lok pa Lubaŋa kit macalo lunebi gitito-ni. Caulo dok ocwalo lukwena tyen me adekke, gin bene gutito lok pa Lubaŋa aye. 22Ka lacen Caulo kikome ocito i Rama, obino ka ma waŋ pii madit tye iye ma tye i Ceku-ni, ci openyo ni, “Camuel ki Daudi gitye kwene?” Ŋat acel owacci, “Gitye i Nayot, i Rama.” 23Caulo oa ki kunnu, ocito i Nayot ma i Rama. Cwiny pa Lubaŋa obino opoto i kome bene, obedo ka wot kun tito lok pa Lubaŋa macalo lanebi, kun woto oo kwede wa i Nayot ma i Rama. 24-En bene ocako lunyo boŋone woko, otito lok pa Lubaŋa macalo lanebi i nyim Camuel. Obuto munero i nino meno dyeceŋ ki dyewor benebene. Mumiyo giwacci, “Caulo bene tye i kin lunebi?”


Acakki 42 ACO85 - Ka Yakobo owinyo ni kal tye i Ejipt, - Bible Search\nAcakki 41 Acakki 43\nOmegi Yucepu gucito i Ejipt pi wilo cam\n1Ka Yakobo owinyo ni kal tye i Ejipt, owaco bot awobene ni, “Piŋo wubedo ka nenne anena?” 2-Ka owaco botgi ni, “Nen, an awinyo ni kal tye i Ejipt; wucit wuwilliwa kai kunnu, wek wabedu kwo, pe wato ki kec.” 3Mumiyo omegi Yucepu apar gucito i Ejipt ka wilo kal. 4Ento Yakobo pe ocwalo Benjamin, omin Yucepu, kacel ki omegine ca, pien obedo ka lworo ni gwok dok gibitime rac bene. 5Kit meno awobe pa Icrael gucito ka wil i kin jo mukene ma gicito kunnu, pien onoŋo kec oromo lobo Kanaan ducu.\n6I kare meno onoŋo Yucepu odoko laloyo maber i lobo Ejipt; en obedo ka cato kal bot lwak me lobo meno. Ci omegi Yucepu bene gubino, gupoto piny aryeba cwiny i nyime, kun gukulo wangi i ŋom. 7Ka Yucepu oneno omegine, ci oŋeyogi cut, ento obedo gwa i komgi, macalo gin Lurok ata, kun gerre agera ni, “Wun wua ki kwene?” Gugamo ni, “Waa ki i lobo Kanaan, wabino ka wilo cam.”\n8Kit-meno Yucepu oŋeyo omegine, ento gin pe gumedo ki ŋeye. 9-Yucepu ocako po lek ma yam oleko i komgi-ni; dok owaccigi ni, “Wun lurot piny do, wun wubino ka neno lobo-ni ka kabedo mo tye noŋo.” 10Gugamo ni, “Pe kumeno Laditwa, wan luticci wabino giwa ka wilo cam. 11Wan ducu awobe pa ŋat acel, wan jo ma iwa leŋ, wan pe lurot piny.” 12Owaccigi ni, “Pe ya, wun wubino mewu ka neno kabedo mo ma tye nono.” 13Gugamo dok ni, “Wan ducu wan omego apar wiye aryo, ma awobe pa laco acel ma tye i lobo Kanaan; ci ominwa matidine odoŋ bot wonwa, ki acel aye doŋ pe.” 14Yucepu owaco ki gin ni, “Doŋ kara tye kit ma awacowu, ni wun lurot piny. 15Pi lok meno, wun doŋ gibinenowu maber kit man: macalo Parao tye makwo-ni, wun pe doŋ wubia woko i kabedo-ni, ka ominwu matidi-ni pe obino kany. 16Wucwal ŋat acel i kinwu, wek en ocikel ominwu, kun noŋo wun pud wudoŋ kany i mabuc, wek lokwu koŋ ginen maber, ka wun wutye ki ada i iwu. Ka pe, macalo Parao tye makwo-ni, wun lurot piny i ada.” 17Ci oketogi ducu i mabuc pi nino adek.\n18Ka nino adek oromo, ci Yucepu owaco botgi ni, “Wutim kit man ci wubikwo, pien alworo Lubaŋa: 19ka wun jo ma iwu leŋ, wuwek ŋat acel aye gitwe odoŋ i mabuc, wek jo mukene gucit paco guter kal ki jo ma paco pi larogi ki kec, 20ka wucikel ominwu matidi-ni bota; miyo binen ni lokwu doŋ tye ada, ci pe wubito.” Ci gutimo kit meno. 21Gucako lok gigi kekengi ni, “I adane, wan woroco i kom ominwa, pien waneno cwercwinye, ka yam bako doge botwa, ci pe wamedo ki winyone; mumiyo tin can man opoto i komwa bene.” 22-Reuben owacogi ni, “Yam pe atittiwu ni pe wutim bal mo i kom latin ca? Ento wun pe wumedo ki winyo, en aye mumiyo gipido pi remone i komwa-ni.” 23Pe gumedo ki niaŋ ni Yucepu winyo lokgi-ni, pien onoŋo Iadum aye tye i kingi. 24Ka oa woko ki botgi ci ocako koko; ka odok botgi obedo ka lok kwedgi. Omako Cimeon ki i kingi ci otweyo ki i nyimgi.\nOmegi Yucepu gudwogo i Kanaan\n25Yucepu ociko ni doŋ gipik kal opoŋ kicaa megi, ka dok gidwok lim pa dano acel acel gipik i kicaane, dok gumi botgi peke me wotgi. Man ducu gitimo botgi.\n26Ka gutweyo kal i ŋe kanagi, ci gucako wot. 27Ka ŋat acel oyabo dog kicaane i kabedo ma gibuto iye-ni, wek emi cam ki kanane, ci oneno lim giketo i dog kicaane. 28Ocako waco ki omegine ni, “Limma gidwoko kakare. Nen, tye i kicaana ene.” Ka guwinyo, ci cwinygi opoto nirim, gubedo ka cabbe kekengi ki myelkom kun giwaco ni, “Lubaŋa timowa kuman piŋo?”\n29Ka gudwogo bot wongi Yakobo i lobo Kanaan, gutitte gin ducu ma otimme i komgi, kun giwaco ni, 30“Dano ma ladit me lobo-nu obedo ka lok ki gero i komwa, olokowa wadoko lurot piny. 31Ento wan watitte ni, ‘Wan jo ma iwa leŋ, wan pe lurot piny. 32Wan omego apar wiye aryo ma wonwa acel. Ominwa acel aye doŋ pe, ki acel matidine tye odoŋ bot wonwa i lobo Kanaan.’ 33Ci dano meno, ladit me lobo-nu, owaco botwa ni, ‘Man aye miyo abiniaŋ ni wun jo ma iwu leŋ: wuwek ominwu acel odoŋ bota, wuter kal me laro kec i pacowu, wek wuciti. 34Wucikel ominwu matidini bota, ci doŋ abiŋeyo ni wun pe lurot piny, ento wun jo ma iwu leŋ, ci doŋ abimiyo ominwu i ciŋwu, dok wubicato wil i lobo-ni.’ ”\n35Ka gitye ka onyo kal ma i kicaa megi, ci dano acel acel onoŋo lim ma nene oboyo tye i kicaane. Ka gin ki wongi guneno lim ma giboyo, ci lworo omakogi matek. 36Wongi Yakobo owaco ni, “Wutyeko litinona woko do. Yucepu doŋ pe, Cimeon bene doŋ pe, dok wumito tero Benjamin; man ducu canne poto i wiya.” 37Reuben ocako waco bot wonne ni, “Ibineko litino awobena aryo-ni ducu ka ineno pe adwoko en paco boti. Miya acit kwede, ci abikelo en paco boti.” 38Ento en ogamo, okwero woko ni, “Woda pe bicito kwedwu kunnu, pien ominne doŋ oto mere woko, en kene aye odoŋ. Ka gin marac dok otimme i kome i wotwu-ni, ci wubitero lwar wiya i lyel ki cwercwiny.”


Ejekiel 47 ACO85 - Dano-nu dok otela odwoka cen i - Bible Search\nEjekiel 46 Ejekiel 48\nLaora kulu ma tye ka mol kun piine a ki i ot pa Lubaŋa\n1-Dano-nu dok otela odwoka cen i doggola ka ma gidonyo ki iye i ot pa Lubaŋa. Ci aneno pii tye ka mol kun katti ki i te doggola dok yo tuŋ wokceŋ (pien ot pa Lubaŋa bene onoŋo tye okemo yo tuŋ wokceŋ). Pii onoŋo tye ka mol bino piny kun a ki piny yo tuŋ acuc i te doggola me ot pa Lubaŋa, kun wok kwede i ŋet keno tyer yo tun acuc. 2Lacen okela woko kun wok kweda ki i dogcel ma tye yo tuŋ acam, ci owoto kweda orumo cel ki yo tuŋ woko obino kwede i dogcel ma woko ma okemo yo tun wokceŋ, Laora kulu onoŋo tye ka mol katti woko i ŋet dogcel yo tuŋ acuc. 3I kare ma wacito wadok yo tuŋ wokceŋ dano-nu omako lagada lapim piny i ciŋe, ci opimo piny yadi miya abic kun lubo i laora yo tuŋ piny dok kwede yo tuŋ wokceŋ, ci omiyo akato ki i dye pii. Piine onoŋo tut o wa i odilo tyena. 4Ka dok opimo piny yadi miya abic, ci omiyo awoto ki i pii ki tyena; piine onoŋo tut o wa i waŋcoŋ, Dok opimo piny yadi miya abic, ci omiyo anyono dye pii; piine onoŋo doŋ tut o wa i pyera. 5Ka doki opimo yadi miya abic, ci laora doŋ odoko kulu mo ma pe doŋ atwero kato ki i dyere, pien pii onoŋo doŋ opoŋ omedde woko. Kulunu onoŋo doŋ tut ma pe gitwero ŋolo ne ki tyen kono ka gikwaŋ iye akwaŋa aye romo katte. 6Ci owacca ni, “Wod pa dano, ityeko neno gin man ducu?”\nKa doŋ odwoka cen kun woto kweda ki i dog kulu. 7I kare ma atye ka wot me dok cen, aneno yadi mapol twatwal i dog kulu tuŋŋi ki tuŋŋi. 8Ci en owacca ni, “Pii man tye ka mol kemo lobo ma tye yo tuŋ wokceŋ ci cito wa i Araba. Ka pii doŋ oo i pii me nam ma ocuŋ mot liywii ma pe mol, ci pii me nam doŋ cako doko leŋ. 9I kabedo ducu ma kulu man mol cito iye, gin ma corre limuk ma gibedo i pii gibibedo kwo, rec bene bibedo pol ata. Pii man mol cito kunnu wek pii me nam odok leŋ; dok bene gin makwo ducu gibibedo kwo ka ma kulu-ni mol cito iye ducu. 10Cakke ki i Engedi dok kwede yo tuŋ i waŋ pii En-eglaim, lumak-rec bibedo kunnu i dog nam, ci gibimoyo obwogi ka two kunnu. Kwa rec mapatpat bibedo kunnu calo rec ma gibedo i Nam Madit. 11Ento pii ma tye i kabedo ma obedo dagodago ki i joro-gu pe bidoko leŋ. Gibiweko piine ducu bedo pii me kado. 12-Doŋ i dog kulu ryoryo ducu, yadi ducu ma kitgi patpat bidoŋo iye kun ginyako nyiggi me acama pa dano. Potgi bene pe bitwo dok bene pe gibigiko nyak. Gibibedo ka nyak dwe ki dwe, pien gilimo pii ma mol a ki i kabedo maleŋ-ŋi, Nyiggi bibedo me acama pa dano, ki potgi bibedo yat me caŋo two ki i kom dano.”\nWaŋ apokki lobo\n13Rwot Lubaŋa owaco kuman ni, “Magi aye waŋ apokki lobo ma ibilubo ka ipoko lobo i kin kaka apar wiye aryo me Icrael me bedo ginaleyagi. Ento jo me kaka pa Yucepu ibipoko botgi dullobo ma do do pa jo mukenegu kiryo. 14Yam onoŋo akwoŋo kun acikke bot kwarowu ni abimiyo lobo man botgi gicamo doko megi; pi meno kombeddi myero ipok woko marom i kinwu.\n15“Waŋ apokki lobo bibedo kit man: Yo tuŋ acam, cakke ki i Nam Madit kun wok ki i Ketlon cito kwede i yo ma donyo i Kamat, o kwede wa i Jedad. 16Berota, Cibraim (ma tye i waŋ apokki i kin Damaciko ki Kamat), dok medde cito kwede wa yo tuŋ Kajer-atikon; ma tye i wan apokki me Kauran. 17Kit meno waŋ apokki lobo ma tye yo tuŋ acam bicakke ki i nam cito kwede yo tuŋ Kajar-enon, ma tye i waŋ apokki me Damaciko, ki waŋ apokki me Kamat tye yo tu acam.\n18“Waŋ apokki lobo ma tye yo tuŋ wokceŋ bicakke ki i Kajar-enon i kin Kauran ki Damaciko, ma lubo kulu Jordan i kin Gilead ki lobo Icrael, dok kwede i nam ma tye yo tuŋ wokceŋ kun o kwede wa i Tamar.\n19“Waŋ apokki lobo ma tye yo tuŋ acuc bicakke ki i Tamar cito wok kwede ki i pii me Meriba-kadec, ka doŋ lubo laora kulu me Ejipt o kwede wa i Nam Madit.\n20“Waŋ apokki lobo ma tye yo tuŋ potoceŋ bicakke i dog Nam Madit cito i kabedo ma okemme ki yo ma donyo i Kamat. Man aye bibedo waŋ apokki ma tye yo tuŋ potoceŋ.\n21“Ibipoko lobo man woko i kinwu kit meno kun lubo kit macalo wel kaka pa Icrael tye kwede. 22Ibipoko lobo man kun ibolo ki kwir me bedo ginaleyawu kikome, ki pi lurok ma gin lubedo ma gibedo i kinwu, ma doŋ bene gutyeko nywalo litinogi i kinwu. Wubitic kwedgi macalo gin anywalli me Icrael kikome, ma gin bene gibibolo kwir kacel kwedwu wek ginoŋ dullobo mo me bedo ginaleyagi ki i kin kaka pa Icrael. 23Larok acel acel ma labedo gibimiye dul lobo me bedo ginaleyane, kacel ki lwak me kaka mo-ni ma en bedo i kingi. An Rwot Lubaŋa doŋ atyeko loko.


Nong Yomcwiny i Tito Kwena Maber-ri\nTika dong inongo ni tito kwena tek? Pol pa wan watwero gamo lapeny meno ni eyo. Pingo? Romo bedo ni kare ki kare warwatte ki dano i wang ticwa ma cwinygi nok i kom kwenawa nyo giger nyo wan kikomwa aye walworo lok ki dano ma pe wangeyo. Adada, jami magi twero rwenyo yomcwinywa woko. Ento, wan waworo Lubanga ma cwinye yom ma mito ni wati pire ki yomcwiny. (Jab 100:2; 1Tem 1:11, NW) Tyen lok adek mene ma omiyo omyero wanong yomcwiny i tito kwena?\nMe acel, watye ka tito kwena me gen. Kadi bed gen pa dano tye ka rweny woko i kareni, pud watwero tero botgi “lok maber me gin maber.” (Ic 52:7) Ento kwena maber me Ker pa Lubanga bene twero keliwa yomcwiny. Dong, ma peya icito ka tito kwena, lwod lok i kom mot ma Ker pa Lubanga bikelone i wi lobo ducu.\nMe aryo, kwena maber-ri konyo kwo pa dano dok dongo watgi ki Lubanga. Gipwonnye me weko tim maraco dok ginongo gen me kwo nakanaka. (Ic 48:17, 18; Rom 1:16) Watye calo lutic ma gitye ka yenyo dano me alara i kabedo ma peko opoto iye. Kadi bed jo mogo pe gimito ni kilargi, ento pud wamedde ki yenyo jo ma gimito larre.—Mat 10:11-14.\nMe adek, dok ma pire tek loyo, tito kwena kelo deyo bot Jehovah. En tero ticwa me miyo caden calo gin ma pire tek adada. (Ic 43:10; Ibru 6:10) Medo i kom meno, en miyo botwa cwiny mere maleng me cobo tic man. Pi meno, leg Jehovah wek omini yomcwiny ma bino pi cwiny maleng. (Gal 5:22) Ki kony ma mege, watwero loyo lworo ma watye kwede ci watito kwena ki tekcwiny. (Tic 4:31) Dong ka watimo kit meno, ci wabinongo yomcwiny i ticwa me tito kwena kadi bed dano gudok i kwenawa i yo maber nyo marac.—Ejek 3:3.\nImito ni wangi obed ma nen nining ka itye ka tito kwena? Itwero nyuto yomcwiny nining?\nNEN VIDIO MA WIYE TYE NI NONG YOMCWINY ODOCO KI KWAN KACEL KI LWODO LOK, CI INGEYE WUGAM LAPENY MAGI:\nPingo myero water kwan piwa kenwa calo gin ma pire tek, kadi bed wacwalo kare malac i tito kwena dwe ki dwe?\nI yo mene ma omyero walub lanen pa Maliam?\nCawa mene ma in ikwanyo me lwodo Lok pa Lubanga?\nNgo ma keli yomcwiny ka itye ka tito lok me kwena maber-ri?


Pwony Lutino Kit me Nongo Yomcwiny\nPingo Jehovah obedo “Lubanga ma Layomcwiny”?\nWAN ducu wamito nongo yomcwiny, pe kumeno?— Ento pol pa dano cwinygi pe yom. In ingeyo pingo?— Pien gin pe gingeyo mung me nongo yomcwiny. Gitamo ni bedo ki jami mapol aye kelo yomcwiny. Ka gunongo jami magi ducu, yomcwinygi-ni pe rii.\nMung ma pire tek tye ene. Lapwony Madit owacci: “Miyo mic kelo yomcwiny makato gamo agama.” (Tic pa Lukwena 20:35, NW) Ci dong, ngo ma myero watim me nongo yomcwiny?— Meno twere ka ce wamiyo jami bot jo mukene kun watiyo pigi. In tika onongo ingeyo meno?—\nKong dok watamu i kom lok man matut. Yecu mono owacci ngat ma gamo mic pe bedo ki yomcwiny?— En pe owaco kumeno. Imaro ka kimini mic, pe kumeno?— Dano ducu maro ka kiminigi mic. Cwinywa bedo yom ka kiminiwa jami mabeco.\nEnto Yecu owacci yomcwiny maditte bino ka wamiyo mic. Pi meno, anga ma iromo wacci pud dong omiyo jami mapol bot dano loyo ngat mo keken?— Lubanga Jehovah.\nBaibul waco ni Lubanga aye “miyo kwo ki dano ducu wa ki yweyo ki jami ducu.” En miniwa kot macwer ki i polo ki ceng ma ryeny bene, wek cam ocek ka karegi oromo ma miyo wayeng ki cam. (Tic pa Lukwena 14:17; 17:25) Man aye gin mumiyo Baibul lwongo Jehovah ni “Lubanga ma layomcwiny”! (1 Temceo 1:11, NW) Miyo mic bot jo mukene obedo gin acel ma kelo yomcwiny bot Lubanga. Dong, ka wan bene wamiyo mic, ci wabedo ki yomcwiny.\nNgo ma romo keli yomcwiny ma loyo camo lagalagani ducu keni?\nNgo mono ma watwero miyone bot jo mukene? Itwero gamo lapeny man nining?— I kine mukene mic ma kimiyo kiwilo ki cente. Ka mic ma kiwilo ki i dukan, ci myero icul pire. Pi meno, ka imito miyo mic macalo meno, omyero kong igwok cente ma romo wilone.\nEnto pe te lokke ni mic ducu myero kiwil ki i dukan. Me laporre, i nino ma piny lyet, pii amata mangic twero miyo iwinyo agonya. Ka imiyo mic man bot ngat ma orwo pii neko, ibedo ki yomcwiny ma bino pi miyo mic.\nI nino mo acel gwok wun ki mamani wuromo tedo lagalagala. Meno romo kelo yomcwiny. Ento ngo ma iromo timone ki lagalagala mukene wek inong yomcwiny madit ma loyo camone ducu keni?— Iromo miyo mogo macalo mic bot laremi mo. Tika imito timone kumeno i kare mukene?—\nLapwony Madit ki lukwenane onongo gingeyo yomcwiny ma bino pi miyo mic. Ingeyo ngo ma gin gumiyo bot jo mukene?— Obedo gin maber loyo ducu i lobo-ni! Onongo gingeyo lok ada i kom Lubanga, dok gunywako ki yomcwiny kwena man maber-ri ki jo mukene. Gin gutimo man labongo mito ni kiculgi cente mo keken.\nInino mo acel lakwena Paulo ki lareme Luka gurwatte ki dako mo ma bene onongo mito nongo yomcwiny ma bino pi miyo mic. Joni gurwatte kwede i dog kulu. Paulo ki Luka gucito kunnu pien guwinyo ni kabedo meno obedo ka ma kilego iye. Dong ada kit ma gin onongo guwinyo kwede-ni, guo kunnu gunongo mon mogo gitye ka lega.\nPaulo ocako tito lok me kwena maber i kom Lubanga Jehovah ki Ker-re bot mon magi. Ngat acel i kingi ma obedo ka winyo lokgi aye dako ma nyinge Ludia. Lacen, Ludia onongo mito timo gin mo me nyutune ni ada emaro lok me kwena maber ma ewinyo-ni. Pi meno en obako doge bot Paulo ki Luka ni: “Ka wuneno ni an lagen bot Rwot [Jehovah], ci wubin wubed i oda.” En oterogi i pacone ci gudoko welone.—Tic pa Lukwena 16:13-15.\nNgo ma Ludia tye ka wacone bot Paulo ki Luka?\nCwiny Ludia obedo yom me jolo lutic pa Lubanga magi i pacone. En omarogi mada pien gukonyo en me niang lok i kom Jehovah kacel ki Yecu ki dong kit ma dano romo kwo kwede pi naka. En obedo ki yomcwiny me miyo cam ki kabedo me yweyo bot Paulo ki Luka. Pi meno, miyo jami magi oweko Ludia onongo yomcwiny pien man ada onongo oa ki i cwinye. Meno aye gin ma wiwa myero obed ka po iye. Ngat mo romo wacciwa ni myero wami mic. Ento ka ada pe wamito miyone, ci micce pe bikelo botwa yomcwiny.\nPingo cwiny Ludia yom me gwoko Paulo ki Luka?\nMe laporre, ka onongo itye ki cwit mogo ma imito camogi kono? Ka ce awacci ni omyero imi mogo ki latin mukene, tika ibimiyo ki yomcwiny?— Ento ka irwatte ki laremi mo ma cwinyi maro adada kono? Ka obino i wi pire kene me miyo mogo ki laremi, ci itamo ni pe miyo boti yomcwiny?—\nI kare mukene waromo maro ngat moni adada ma wamito ni myero wamine jamiwa ducu kun pe wakano gin mo keken piwa. Ka wadongo marwa pi Lubanga, meno aye kit ma omyero wawiny kwede ki i cwinywa pi En.\nPingo dako ma lacan-ni cwinye yom me miyo gin ducu ma en tye kwede?\nLapwony Madit onongo ngeyo dako mo ma lacan ma owinyo kit meno ki i cwinye. En oneno dako man i ot pa Lubanga i Jerucalem. Dako man onongo tye ki ciling aryo keken, meno aye cente ducu ma en onongo tye kwede. Ento en obolo ciling man woko ducu i ka bolo mot ma tye i ot pa Lubanga. Ngat mo pe owacce ni otim meno. Pol pa jo ma gitye kenyo ducu pe gungeyo gin ma en otimo. En otimo man pien ni onongo oa ki i cwinye dok en i ada onongo maro Jehovah. Bolo ciling man omine yomcwiny.—Luka 21:1-4.\nTye yo mapat pat me miyo mic. Tika wi twero po i komgi?— Ka oa ki i cwinywa ni myero wami mic, ci wabibedo ki yomcwiny. Meno aye gin mumiyo Lapwony Madit wacciwa ni: “Wumi, gibimiyowu.” (Luka 6:38) Ka watimo meno, ci wabiyomo cwiny jo mukene. Dok wan aye wabinongo yomcwiny madit loyo ducu!\nKong dok wakwan kit ma miyo mot kelo yomcwiny kwede i Matayo 6:1-4; Luka 14:12-14; ki 2 Jo Korint 9:7.


Jon 6 ACO85 - Ka man otum, Yecu ocito loka nam - Bible Search\nYecu opito jo alip abic\n(Matayo 14.13-21; Marako 6.30-44; Luka 9.10-17)\n1Ka man otum, Yecu ocito loka nam Galilaya, ma en nam me Tiberia. 2Lwak madwoŋ olube, pien ceŋ guneno lanyut ma en otiyo i kom lutwo. 3Yecu oito malo i wi got, obedo piny kunnu kacel ki lupwonnyene. 4Kato (Paska), ma en nino madit pa Lujudaya, onoŋo doŋ cok. 5Ka Yecu otiŋo waŋe, oneno lwak madwoŋ kun bino bote, openyo Pilipo ni, “Wabiwilo kwon kwene wek jo man ocam?” 6En oloko lok man pi teme, pien en kikome onoŋo ŋeyo gin ma ebitiyo. 7Pilipo odokke iye ni, “Kwon me denari miya aryo pe biromogi, wek ŋat acel acel ogam manok.” 8Ŋat acel i kin lupwonnyene, en Anderiya omin Cimon Petero, owacce ni, 9“Latin awobi mo tye kany, ma tye ki mugati abic me cayiri, ki rec aryo; ento magi konyo aŋo bot lwak ma rom man?” 10Yecu owacci, “Wuwek lwak obed piny.” Lum onoŋo olot twatwal i kabedo meno; dano ma gubedo piny welgi mito romo alip abic. 11Lacen Yecu okwanyo mugati, opwoyo, opoko bot jo ma gubedo piny, ki rec bene, kit macalo gimito. 12Ka doŋ guyeŋ, ci owaco bot lupwonnyene ni, “Wucok ŋide ma odoŋ, gin mo owek rwenyo.” 13Gucoko ŋide, gupoŋo aduku apar wiye aryo ki i kom mugati abic me cayiri ma lwak gucamo odoŋ. 14Ka lwak oneno lanyut ma en otiyo, guwaco ni, “Ada, man en lanebi meno ma bino i lobo.”\n15Ka Yecu oniaŋ ni gimito bino ka make tetek pi kete me bedo kabaka, ci olwi, ocito i wi got kene.\nYecu owoto i wi nam ki tyene\n(Matayo 14.22-33; Marako 6.45-52)\n16Ka piny oyuto, lupwonnyene gucito i dog nam, 17gudonyo i yeya, gucako ŋolo dye nam me cito Kapernaum. Piny onoŋo doŋ col, Yecu onoŋo peya obino botgi. 18Nam otiŋŋe pi yamo ma onoŋo tye ka kodo. 19Ka onoŋo doŋ gucero yeya ma romo mairo adek nyo aŋwen, ci guneno Yecu kun woto i wi nam ki tyene. Lworo omakogi, 20ento en owaccigi ni, “An ennu, gwok wulwor”, 21omiyo guye odonyo i yeya. Cutcut yeya oo i wi tera ka ma gimito cito iye.\nLwak guyenyo Yecu\n22Orwone jo ma yam gudoŋ loka nam tuŋcel guneno ni onoŋo tye yeya acel keken kunnu, dok ni Yecu nene pe oito i yeya kacel ki lupwonnyene, ento lupwonnyene ceŋ gucito kengi. 23Kadi bed kumeno, yeya mukene ma gia Tiberia gubino cok ki kabedo ka ma dano gucamo iye kwon ma Rwot opwoyo. 24Ka lwak guneno ni Yecu pe kunnu, kadi wa lupwonnyene bene, gin kikomgi guito i yeya, gucito Kapernaum ka yenyo Yecu.\nYecu en kwon me kwo\n25Ka gunoŋe loka nam tuŋ ca, gupenye ni, “Lapwony, ibino kany awene?” 26Yecu odokkigi iye ni, “Adada awacciwu ni, wutye ka yenya pe ni pien yam wuneno lanyut, ento ni pien wucamo kwon, wuyeŋ. 27Pe wuti pi cam ma top woko, ento pi cam ma ri nio wa i kwo ma pe tum, ma Wod pa dano bimiyowu; pien Lubaŋa Won oketo lanen mere i kome.” 28Gin dok gupenye ni, “Myero watim gin aŋo wek wati tic pa Lubaŋa?” 29Yecu odok iye botgi ni, “Man en tic pa Lubaŋa, ni wubed ki niye i kom ŋat ma en ooro.” 30Gupenye ni, “Lanyut aŋo ma in itiyo, wek wanen, waye in? Tic aŋo ma in itiyo? 31-Kwariwa yam gucamo manna i tim, macalo gicoyo ni, ‘Omiyogi kwon me acama mua ki i polo.’ ” 32Yecu ogamo doggi ni, “Adada awacciwu ni, pe Moses aye yam omiyowu kwon meno mua ki i polo; ento Wora en aye tye ka miyowu kwon me ada nia ki i polo. 33Pien kwon pa Lubaŋa en kwon ma bino piny nia ki i polo, ma miyo kwo ki lobo.” 34Guwacce ni, “Rwot, miwa kwon meno nino ducu.”\n35Yecu owaco botgi ni, “An a kwon me kwo; ŋat ma bino bota, kec pe bineke; ŋat ma ye an, orwo pe dok bineke matwal. 36Ento yam atito botwu ni, wun doŋ wunena, ento pe wuye. 37Dano ducu ma Wora omiya bibino bota; ŋat ma bino bota, pe abiryeme. 38Pien doŋ alor piny ki i polo, pe ka tiyo gin ma iya mito pira kena, ento ka tiyo gin ma ŋat ma yam oora mito. 39Man en gin ma ŋat ma oora mito, ni i kom dano ducu ma en omiya awek rwenyo iye ŋatti mo, ento acergi woko ducu i nino me agik. 40Man en gin ma wora mito, ni, dano ducu ma neno Wod, ma ye en, myero olim kwo ma pe tum; ci an abicere woko i nino me agik.”\n41Lujudaya guŋur i kome pien owaco ni, “An a kwon ma olor piny nia i polo.” 42Guwaco ni, “Man pe Yecu, wod pa Yucepu, ma wonne ki minne waŋeyo? Piŋo en dok waco ni, ‘An alor piny nia i polo’?” 43Yecu odok iye ki gin ni, “Pe wuŋur i kinwu kenwu. 44Dano mo pe twero bino bota, ka Wora ma yam oora pe opeye; ci an bene abicere woko i nino me agik. 45-Gicoyo i buk pa lunebi ni, ‘Lubaŋa bipwonyogi ducu.’ Dano ducu ma owinyo lok ki bot Won, ce omako lokke, bino bota. 46Pe ni ŋat mo yam oneno Won, kono ŋat ma yam oa bot Lubaŋa, en aye oneno Won. 47Adada awacciwu ni, ŋat ma ye an tye ki kwo ma pe tum. 48An a kwon me kwo. 49Kwariwu yam gucamo manna i tim, guto woko. 50Man en kwon ma lor piny nia i polo, ma ka dano mo ocamo, pe bito. 51An a kwon makwo, ma olor piny nia i polo; ka ŋat mo ocamo kwon man, en bibedo kwo nakanaka. Kwon ma abimiyo en koma, ma amiyo wek lobo obed ki kwo.”\n52Lujudaya guero pyem i kingi kekengi, kun giwaco ni, “Dano man twero miyowa kome me acama niŋniŋ?” 53Yecu owaccigi ni, “Adada awacciwu ni, ka pe wucamo kom Wod pa dano, wumato remone, pe wutye ki kwo i iwu. 54Ŋat ma camo koma, ma mato remona, tye ki kwo ma pe tum, ci an abicere woko i nino me agik. 55Pien koma en cam meada, remona en ginamata meada. 56Ŋat ma camo koma, ma mato remona, bedo i an, an bene abedo i iye. 57Macalo Won makwo ceŋ oora, kun an abedo kwo pi Won kit meno ŋat ma cama bikwo pira. 58Man en kwon ma olor piny nia i polo, pe kit kwon ma yam kwariwu gucamo, guto woko; ŋat ma camo kwon man bibedo kwo nakanaka.” 59En oloko lok magi i kare ma en pwonyo i kacokke i Kapernaum.\nLok me kwo ma pe tum\n60Lupwonnyene mapol ka guwinyo, guwacci, “Man lok matek; aŋa ma twero winyo?” 61Ento Yecu ka oŋeyo ki i cwinye kene ni lupwonnyene tye ka ŋur i kom lok man, openyogi ni, “Lok man obalo tamwu? 62Bibedo niŋniŋ ka kono wuneno Wod pa dano kun ito ka ma yam en tye iye con? 63Gin ma miyo kwo en aye cwiny, kom pe konyo gin mo; lok ducu ma awacciwu gin aye cwiny ki kwo. 64Ento tye jo mogo i kinwu ma pe giye.” Pien nia i acakki Yecu onoŋo ŋeyo jo meno ma pe ye, ki ŋat ma bidobe. 65En dok owaco ni, “Man en gin mumiyo ceŋ atittiwu ni, pe tye ŋat mo ma twero bino bota, ka Won pe omiye twer.”\n66Cakke i kare meno, lupwonnyene mapol gudok cen, pe dok gubedo ka wot kacel kwede. 67Yecu openyo jone apar wiye aryo ni, “Wun bene wumito ket woto?” 68-Cimon Petero ogamo doge ni, “Rwot, wabicito bot aŋa? In itye ki lok me kwo ma pe tum. 69Wan waye, dok watyeko niaŋ ni, in i ŋat Maleŋ pa Lubaŋa.” 70Yecu odokkigi iye ni, “Ceŋ pe ayerowu wun apar wiye aryo? Ento acel i kinwu pa Catan.” 71En onoŋo oloko i kom Juda wod pa Cimon me Keriot, ŋat acel i kin jo-nu apar wiye aryo, ma bidobe.


Nwoyo Cik 7 ACO85 - “Rwot Lubaŋawu tye ka terowu i lobo - Bible Search\nNwoyo Cik 6 Nwoyo Cik 8\nNwoyo Cik 7\nJo Icrael gin rok maleŋ bot Rwot\n1-“Rwot Lubaŋawu tye ka terowu i lobo ma wubidonyo iye ka camone me bedo mewu, dok en biryemo rok mapol woko ki i nyimwu, jo Kit, jo Girgac, jo Amor, jo Kanaan, jo Periji, jo Kiv ki jo Jebuc, gin rok ducu abiro ma gidito dok gitego makatowu. 2Ka Rwot Lubaŋawu omiyogi i ciŋwu ci wuloyogi, ci myero wudyergi i ciŋ Rwot, wujwergi woko liweŋ, Pe wuket gicikke mo kwedgi, pe wutimgi kica. 3Pe wunyomme kwedgi kun wumiyo anyirawu bot awobegi nyo wunyomo anyiragi ki awobewu. 4Pien gibiloko cwinyawobewu woko, pe dok gibilubo kora, ento gibiworo lubaŋa mogo mukene; ci miyo kiniga mako Rwot i komwu, en bityekowu woko oyot. 5-Ento wubitimogi kit man: wubimuko keno jogigi woko, wubiŋido wir jogi woko, wubitoŋo yadi ma gipito ka ma giworo iye jok ma dako ma gilwoŋo Acera, ki waŋo cal apayagi ki mac.\n6-“Pien wun aye wudoko jo maleŋ pi Rwot Lubaŋawu, Rwot Lubaŋawu otyeko yerowu ki i kin rok ducu ma tye i wi lobo wubed jone kikome. 7Gin mumiyo mar pa Rwot Lubaŋawu omoko i komwu ci oyerowu, pe ni wun aye welwu dwoŋ makato rok mukene, pien onoŋo wun yam wunok i kin rok ducu. 8Rwot yam okwanyowu woko ki twero me bade, okokowu ki i ot me opii ki i ciŋ Parao kabaka me Ejipt pien en marowu, dok tye ka cobo kwoŋ ma yam en okwoŋo bot kwarowu. 9-Myero doŋ wuŋe ni, Rwot Lubaŋawu en Lubaŋa kikome, Lubaŋa ma genne, ma gwoko gicik kene, dok gwoko mar mere ma pe lokke bot jo ma gimare ki ma gimako lok ma en ociko ducu, nio wa i yalwak alip kulu. 10Dok co culo kwor i kom jo ma gikwere kikomgi, kun nekogi woko. En pe bijalo dano ma okwere; biculo kwor i kom dano meno kikome. 11Pi meno wugwokke wek wulub lok ma en ociko ki cik ducu ki gin ma en oŋolo ducu ma acikowu kwedetin.\nGum ma bino pi gwoko cik\n(Levi 26.3-13; Nwo 28.1-14)\n12-“Pien wun wuwinyo cik magi ma giŋolo, kun wugwokogi dok wucobogi, miyo Rwot Lubaŋawu bene bigwoko gicikkene kwedwu, ki mar mere ma pe lokke ma yam en okwoŋo pire bot kwarowu. 13En bimarowu, bimiyowu gum, dok bimiyo wunya mapol; bimiyo gum i kom litino ma wubinywalo ki i kom gin ma bicek i potowu, kalwu ki koŋo vinowu ki moo mewu, kacel ki litino ma dyaŋiwu ki romiwu binywalo, i lobo ma yam en okwoŋo pire bot kwarowu ni ebimiyowu. 14Gibimiyowu gum makato rok ducu; pe binen laco mo nyo dako mo ma bibedo lalur i kinwu nyo i kin limwu makwo. 15Rwot bikwanyo kit two ducu woko ki i kinwu; pe biketo i komwu two mo i kin two maraco me Ejipt ma wun wuŋeyo-ni, ento biketogi i kom jo ducu ma kwerowu. 16Wun bene wubityeko rok ducu ma Rwot Lubaŋawu biketogi i ciŋwu; kica pe omakwu i komgi. Pe wubiworo lubaŋagi, pien bidoko owic botwu.\n17“Ka ilwodo lok ki i cwinyi ni, ‘Rok magi ducu gin gidito makato an, abicamogi niŋniŋ?’ 18pe ibibedo ki lworo mo i komgi, ento ibipo gin ma yam Rwot Lubaŋawu otiyo i kom Parao ki i kom jo Ejipt ducu. 19Ibipo kit ma yam otemo kwede cwinygi ki tic madito kun ineno ki waŋi, kacel ki lanyut ki taŋo mapol, ki twero me bade ki ciŋe ma oryeyo, ma Rwot Lubaŋawu yam okwanyi kwede woko ki kunnu; Rwot Lubaŋawu bitiyo kit meno i kom rok ducu ma ibedo ka lworogi-ni. 20Dok bene Rwot Lubaŋawu bicoro pino jobi i kingi, nio waŋ ma jo ma yam gudoŋ, ki jo ma gikanne woko ki boti doŋ ginekogi woko. 21Pe atiba omaki i komgi, pien Rwot Lubaŋawu tye i kinwu, ma en Lubaŋa madit ma ryaŋo kom dano. 22Rwot Lubaŋawu bijero rok magi woko ki i nyimwu motmot; pe wutwero tyekogi ducu oyotoyot, miyo gi-tim bimedde mapol, ma okato komwu woko. 23Ento Rwot Lubaŋawu bimiyogi i ciŋwu, ci bibaŋogi woko matek twatwal, nio ka wutyekogi woko. 24Dok en bimiyo lukergi i ciŋwu, ci wubimiyo nyiŋgi rwenyo woko piny i te polo. Pe binen dano mo ma bicuŋ ka lweny i komwu, nio ka wutyekogi woko. 25Cal lubaŋagi ma gipayo apaya wubiwaŋogi woko ki mac. Pe wubiparo ryal ki jabu ma gimwono i komgi pe wubikwanyo me bedo mewu, wek pe odok owic me makowu; pien meno aye gin me kwer mada ki bot Rwot Lubaŋawu. 26Pienno pe ibikelo gin me kwer i odi, miyo odi doko gin ma gilamo kome, macalo eno Myero ikwer woko adada, ica pire woko matwal; pien gin ma doŋ gilamo kome me aneka.


2 Camuel 7 ACO85 - I kare ma doŋ kabaka Daudi obedo i - Bible Search\n2 Camuel 6 2 Camuel 8\n2 Camuel 7\n(1 Tek 17.1-27)\n1I kare ma doŋ kabaka Daudi obedo i ode, ma onoŋo Rwot omiye yweyo i kom lumerokke ma gurume dyere-ni, 2owaco bot lanebi Natan ni, “Nen ba, an doŋ abedo i ot bao cedar, ento canduk pa Lubaŋa pud bedo i kema.” 3Natan odok iye bot kabaka ni. “Cit iciti gin ducu ma tye i cwinyi, pien Rwot tye kwedi.”\n4Ento i dyewor acel-lu en aye lok pa Rwot obino kwede bot Natan ni, 5“Cit icitit bot laticca Daudi ni Rwot owaco kuman ni, ‘In imito gerra ot me bedona? 6An peya abedo i ot mo cakke ki i kare ma yam akwanyo jo Icrael ki i Ejipt o kwede wa onyoo-ni, ento gibedo ka wirre kweda kun abedo i kema. 7I lwak kabedo ducu ma abedo ka wirre iye ki jo Icrael ducu, onoŋo yam koŋ aloko lok mo bot luŋolkop pa jo Icrael, ma acikogi pi kwayo lwak ka jo Icrael, kun awacci, “Piŋo pe koŋ wugerra ot mo me bao cedar?” ’ 8Mumiyo ibiwaco bot laticca Daudi ni, ‘Rwot me mony owaco k it man ni, An yam akwanyo in ki ka kwat i olet, ka ma ibedo iye ka leko romi, wek ibed laker ma loyo jona jo Icrael. 9Dok abedo ka Ionne kwedi i kabedo ma icito iye ducu, abedo ka jwero lumerokki woko ki i nyimi. An dok abimiyo nyiŋi ywek ma rom ki nyiŋ jo madito ma i wi lobo-ni. 10Dok abimiyo kabedo ki jona jo Icrael, ci abiketogi iye, wek doŋ gubed i kabedogi kikome, ma pe doŋ giyelogi matwal, wa lulweny magwa bene pe dok bipoto i komgi i kare mo, kit ma con ca, 11cakke ki i kare ma yam aketo iye luŋolkop ma guloyo jona jo Icrael; doŋ abimiyo iywe ki lweny i kom lumerokki ducu. Dok Rwot otyeko tuco boti ni en ebimiyo jo ma i odi gibedo mapol,. 12-Ka kareni oromo ma doŋ ibuto kacel ki kwariwu-ni, ci abimiyo wodi mo ma in kikumi inywalo bedo madit, ci abimoko kerre bedo matek. 13En aye bigero ot pi nyiŋa, an abimoko komkerre bedo matwal. 14-An abibedo wonne, ki en bibedo woda. Ka ce otimo bal, ci abipwode ki odoo pa dano, ki kit goco pa awobe pa dano. 15Ento pe abikwanyo mar mera ma pe lokke woko ki i kome, kit ma yam akwanyo ki i kom Caulo, ma yam aryemo woko ki i nyima-ni. 16-Odi ki kerri bimoko i nyima nakanaka; ki komkerri bene bimoko matwal.’” 17Natan otito lok magi ducu bot Daudi, ki kit ginanyuta ma onen bote ducu.\n18Lacen Daudi ocito obedo piny i nyim Rwot i kema ma Rwot bedo iyeni, ci owacci, “Ai Rwot Lubaŋa, an aŋa, oda bene kono gin aŋo, mumiyo ikonya nio wa onyoo-ni? 19Ento in pud ibwono kony man ni tidi ki tuŋ boti, ai Rwot Lubaŋa ibedo ka lok i kom dano ma i oda kit ma gibibedo kwede pi kare malac ma tye anyim, inyuto bota kit ma likwaya gibibedo kwede i anyim, ai Rwot Lubaŋal 20An Daudi dok abiwacci kit lok aŋo? In iŋeyo an, ai Rwot Lubaŋa ma an laticci-ni. 21Itiyo gin madit magu ducu pi lubo lok ma yam iloko pi mitti keni, wek an laticci anen ki waŋa. 22In idit mada, ai Rwot Lubaŋa; pe tye ŋatti mo macalo in, pe tye Lubaŋa mo, kono in keken, kit ma yam wawinyo ki itwani. 23-Rok mene ma i wi lobo ma rom ki joni jo Icrael, ma yam in Lubaŋa icito ka kokogi ki i opii wek gubed joni wek nyiŋi oywek pigi, pi tim madito ma itimo ma miyo lworo, ki pi ryemo rok mukene mapol woko ki i nyimgi, kacel ki lubaŋagi? 24In ityeko moko lwakki jo Icrael wek gubed joni nakanaka; dok in, ai Rwot, idoko Lubaŋagi.\n25“Ai Rwot Lubaŋa, kombeddi doŋ imok lok ma yam iwaco i koma ki i kom jo ma i oda matwal, ci doŋ itim kit ma iwaco-ni. 26Kumeno dano gibidworo nyiŋi nakanaka kun giwacci, ‘Rwot Lubaŋa me mony aye Lubaŋa ma loyo jo Icrael,’ ki ot pa laticci Daudi bimoko i nyimi matwal. 27Ai Rwot me mony, Lubaŋa pa Icrael, in aye inyuto tammi bota, an laticci, kun iwacci ibimiyo oda bedo madit; en gin mumiyo an laticci alirrio tekcwiny me kelo lega man i nyimi. 28Ai Rwot Lubaŋa, in aye Lubaŋa, lokki bedo me ada, ci in doŋ ityeke cikke me timo gin man maber pira. 29Pi meno, alegi ni imi gum i kom jo ma i oda, wek gumedde ameda ki bedo i nyimi nakanaka; pien in, ai Rwot Lubaŋa, doŋ iwaco, dok pi lokki me gum miyo likwaya gibibedo ki gum nakanaka.”


2 Camuel 11 ACO85 - I dog oro ma en aye kare ma luker - Bible Search\n2 Camuel 10 2 Camuel 12\n2 Camuel 11\nDaudi ki Batceba\n1-I dog oro ma en aye kare ma luker gicito kwede ka mony, Daudi ocwalo Joab ki luticce ki jo Icrael ducu, ci guneko jo Ammon, guyako pacogi woko, ka gurumo gaŋ me Raba, kun Daudi odon mere paco i Jerucalem.\n2I kare me dyeceŋ abwora, ka Daudi oa malo ki i kabutone, ci ocako wot malo i wi ot pa kabaka, Ka obolo wane oneno dako mo ma tye ka lwok, kun kome nen ma mwonya twatwal. 3Daudi ocwalo dano wek eniaŋ i kom dako-nu, Ci ŋat acel owacci, “Meno aye Batceba nya pa Eliam, ma dako pa Uria ma Lakit.” 4Daudi ocwalo lukwena ci gukwanyo dako, gutero bot Daudi, Daudi obedo kwede, I kare-nu en pud olwoko kwer monne alwoka. Lacen dako odok i ode. 5Dako-nu ogamo ic: ocwalo kwena otito lokke bot Daudi ni, “Doŋ atye ki remo.”\n6Kit meno Daudi ocwalo lok bot Joab, kun wacci, “Cwalla Uria ma jo Kit.” Joab ocwalo Uria bot Daudi. 7Ka Uria oo bote, Daudi openyo gin ma Joab tye ka tiyone, ki kit ma dano gubedo kwede, ki kit ma mony tye ka wot kwede. 8Lacen Daudi owaco bot Uria ni, “Koŋ doŋ icit i odi, icilwok tyeni.” Ka Uria okato woko ki i ot pa kabaka, kabaka ocwalo mot i kore. 9Ento Uria obuto i ŋet doggola pa kabaka kacel ki lutic pa laditte, en pe ocito i ode. 10Ka gitito pire bot Daudi, ni, “Uria pe ocito gire in ode,” Daudi owaco bot Uria ni, “In pe ia ki ka wot ce? Ci piŋo pe koŋ icito wa i od i?” 11Uria ogamo dog Daudi ni, “Canduk pa Lubaŋa ki jo Icrael ki Juda gibedo i bolo kunnu, ki laditta Joab ki luticce ducu gibuto woko i tim, ka an aye dok acii i oda kuca ka cam ki ka mat ki ka bedo ki dakona? Macalo it ye makwo-ni, ki tipo komi tye makwo-ni, pe atwero tiyo lok macalo meno.” 12Daudi owaco bot Uria ni, “Tin dok koŋ ibed kany, ci diki doŋ aweki icito.” Omiyo Uria dok obedo i Jerucalem i nino meno, ki orwone bene. 13Daudi olwoŋe, ci ocamo ka omato i nyime, ci Daudi omiyo en omer woko. I dyewor meno en dok ocito obuto i kabutone kacel ki lutic pa laditte; pe ocito i ode.\n14Daudi ocoyo waraga bot Joab odiko, ci omiyo bot Uria me atera. 15I waraga meno ocoyo ni, “Ket Uria anyim ka ma lweny gwa iye, ci wujer, wudwog cen ki ŋeye, wuweke kunnu, wek gicobe, oto woko.” 16I kare ma Joab orumo gaŋ, otugi keto Uria ka ma en ŋeyo ni oteka lweny gitye iye. 17Jo ma i gaŋ meno gubino gulwenyo i kom Joab, ci lutic pa Daudi mogo ginekogi woko. Uria ma Lakit bene gineko woko. 18Joab ocwalo kwena otito bot Daudi gin ducu ma otimme i waŋ lweny. 19Joab ociko lakwena ma ocwalo kunnu kit man ni, “Ka doŋ ityeko tito bot kabaka lok ducu mutimme i waŋ lweny, 20ka ce kiniga omako kabaka ce openyi ni, ‘Piŋo wunyiko cok wa i kom gaŋ ka lweny iye kunnu? Pe onoŋo wuŋeyo ni gibicelowu ki malo i wi cel? 21-Aŋa ma yam oneko Abimelek wod pa Jerubecet? Pe dako mo aye obayo lakidi rego madit ocele kwede ki malo i wi cel, omiyo en oto woko i Tebej? Piŋo wunyiko cok i kom cel?’ Ka owaco kit man, ci in dok ibiwacce ni, ‘Laticci Uria ma Lakit bene oto woko.’ ”\n22Lakwena ocito, obino otito bot Daudi gin ducu ma Joab ocwale kwede. 23Lakwena otito bot Daudi ni, “Merok olwenyo i komwa magwa, gucorre i komwa i dye bar, ento wajerogi, wadwokogi cen wa i dog gaŋ. 24Ci wegi atero gucako celowa ki malo i wi cel, guneko luticci mogo woko; wa laticci Uria bene gineko woko.” 25Daudi ogamo dog lakwena ni, “Ibiwaco bot Joab kit man ni, ‘Pe ibed ka paro lok meno, pien pala lucwan neko dano tuŋŋi ki tuŋŋi. Wek mony olweny matek i kom gaŋ meno, ci imak woko, iret woko piny.’ Ci ititte ni myero oka lake matek.”\n26Ka dako pa Uria owinyo ni gineko cware woko, ci ocako koko cware. 27Ka kwero cola otum, Daudi ocwalo kwena ci okelo Batceba i ode, odoko dakone, onywalo kwede latin laco. Ento gin ma Daudi otimo pe oyomo cwiny Rwot.


Lubanga Maro Jo ma ‘Ginyako Nyiggi kun Gidiyo Cwinygi’ | me Anyama\nWi Lubele—Me Akwana i Kacokke | Mai 2018\nJehovah Maro Jo ma ‘Ginyako Nyiggi kun Gidiyo Cwinygi’\n‘Kodi ma i ngom maber, gin aye jo ma ginyako nyiggi kun gidiyo cwinygi.’—LUKA 8:15.\nWER: 68, 72\nPingo i kine mukene cwinywa twero tur ka watito kwena i wang tic ma dano pe giwinyo lokwa?\nPingo wan ducu watwero bedo ki gen ni ticwa me pwony yomo cwiny Jehovah?\nNgo ma bikonyowa me nyako nyigwa kun wadiyo cwinywa?\n1, 2. (a) Pingo lanen pa omege ki lumege ma gimedde ki tito kwena i wang tic ma dano pe giwinyo lokgi cuko cwinywa adada? (Nen cal ma tye i pot karatac man.) (b) Ngo ma Yecu owaco i kom tito kwena “i lobo tugi”? (Nen lok ma tye i tere piny.)\nSERGIO KI DAKONE OLINDA gitye painia i lobo Amerika. Gin ducu gitye ki mwaka 80 ki wiye. Macok cok-ki, tyengi malit-ti oweko odoko tek botgi me wot. Ento, kit macalo gubedo ka timo kwede con, pud gia odiko cawa acel me cito i taun ka ma bac cung iye. Gibedo ka ma bac cung iye ci gimiyo bukewa bot dano ma nongo gitye ka kato. Pol pa dano pe giketo tamgi i komgi, ento Sergio gin ki Olinda gimedde ki bedo kakargi kun gibwunyo ki jo ma loko wanggi botgi. Ka cawa abicel oromo, gicako wot motmot me dok gang. Dok ka piny oruu, gicako wot cawa acel me cito ka ma bac cung iye. Gibedo ka tito kwena kit meno pi nino abicel cabit ducu, mwaka ki mwaka.\n2 Calo Sergio gin ki Olinda, tye omege ki lumege mapol ma dong gutito kwena i wang tic ka ma gibedo iye pi mwaki mapol, kadi bed pol pa dano pe giwinyo lokgi. Oromo bedo ni in bene itito kwena i wang tic ma kit meno. Ka tye kit meno, ci wapwoyi matek pien idiyo cwinyi me medde ki tito kwena kadi bed ni pe yot. * (Nen lok ma tye i tere piny.) Lanenni cuko cwiny omege ki lumege mapol, kadi wa jo ma dong gutiyo pi Jehovah pi mwaki mapol. Nen kong gin ma luneno me adwol mogo guwaco: “Ka atiyo kacel ki omege ki lumege ma lugen magi i tito kwena, lanengi jingo cwinya matek.” “Gwoko gennegi cuko cwinya me medde ki tito kwena ki tekcwiny.” “Lanengi yomo cwinya adada.”\n3. Lapeny adek mene ma wabinyamone, dok pingo?\n3 I pwony man wabigamo lapeny adek: Pingo i kine mukene cwinywa tur? Nyako nyig tyen lokke ngo? Ngo ma bikonyowa me medde ki nyako nyig kun wadiyo cwinywa? Ngeyo lagam me lapeny magi bicuko cwinywa me medde ki tic me tito kwena ma Yecu omiyowa-ni.\nPINGO I KINE MUKENE CWINYWA TWERO TUR?\n4. (a) Paulo owinyo nining pi kit ma Lujudaya gudok kwede i kom kwena maber? (b) Pingo Paulo owinyo kit meno?\n4 Tika nino mo dong cwinyi otur pien ni dano ma i wang ticwu pe gimito winyo kwena me Ker-ri? Ka tye kumeno, ci ibiniang kit ma lakwena Paulo owinyo kwede. En otito kwena pi mwaki ma romo 30 kulu, dok okonyo jo mapol me doko Lukricitayo. (Tic pa Lukwena 14:21; 2 Jo Korint 3:2, 3) Kadi bed kit meno, pe otwere bote me konyo Lujudaya mapol me doko Lukricitayo. Ma ka meno, polgi gukwero winyo lok pa Paulo, dok mukene bene guketo aunauna magwar i kome. (Tic pa Lukwena 14:19; 17:1, 4, 5, 13) Paulo owinyo nining pi jami maraco magi? En owaco ni: “Atye ki cwercwiny madit kun cwinya rem mada ma pe jukke.” (Jo Roma 9:1-3) Pingo en owinyo kit meno? Pien en onongo maro tito kwena dok maro dano bene. Paulo onongo paro pi Lujudaya adada dok cwinye ocwer i kare ma gukwero kica pa Lubanga.\n5. (a) Ngo ma tugo cwinywa me tito kwena? (b) Pingo cwinywa twero tur i kare mogo?\n5 Calo Paulo, wan bene watito kwena bot dano pien waparo pigi dok wamito konyogi. (Matayo 22:39; 1 Jo Korint 11:1) Wangeyo ki i jami mutimme i kwowa ni tic pi Jehovah aye yo me kwo ma pud dong ber loyo. Dok wamito konyo jo mukene wek gunen kit ma kwogi biyubbe kwede ka gutiyo pi Jehovah! Meno aye gin mumiyo wabedo ka cuko cwinygi me pwonyo lok ada i kom Jehovah kacel ki yubbe pi dano. Bedo calo watye ka miyo botgi mic mo mamwonya kun wabako dogwa ni: ‘Gam mic man ba.’ Dong ka gukwero, ngene kene ni wabiwinyo ‘arem cwiny,’ kit ma Paulo owinyo kwede. Wawinyo arem man, pe ni pien wape ki niye, ento pien wamaro dano adada. Dong kadi bed cwinywa tur i kare mogo, pud wamedde ki tito kwena. Oromo bedo ni wan bene waye lok pa Elena, ma dong otiyo macalo painia pi mwaki makato 25. En owaco ni: “Anongo ni tito kwena pe yot. Kadi bed kit meno, man aye tic ma amaro timone loyo.”\nNYAKO NYIG TYEN LOKKE NGO?\n6. Lapeny mene ma wabigamo kombeddi-ni?\n6 Pingo watwero bedo ki gen ni ticwa me pwony yomo cwiny Jehovah, kadi bed dano me wang ticwa pe gijolo lokwa? Me gamo lapeny ma pire tek meno, kong wanyamu lapor pa Yecu aryo ma loko i kom “nyako nyig.” (Matayo 13:23) Lapor me acel tye i kom olok.\n7. (a) I lapor pa Yecu, anga ma obedo “lapur,” “olok,” ki “jange”? (b) Lapeny mene ma mitte ni myero wanong lagamme?\n7 Kwan Jon 15:1-5, 8. I lapor man, Yecu otito ni Jehovah obedo “lapur,” Yecu kikome aye “olok,” dok lupwonnyene aye “jange.” * (Nen lok ma tye i tere piny.) I nge meno Yecu owaco bot lukwenane ni: “Man bikelo deyo i kom Abana, ka wunyako nyig mapol; kit meno wubidoko lupwonnyena.” Dong, nyako nyig tyen lokke ngo? I lapor man, Yecu pe owaco ngo kikome ma nyig olok cung pire, ento en owaco gin mo ma twero konyowa me nongo lagam pi lapeny meno.\n8. (a) I lapor pa Yecu-ni, pingo “nyako nyig” pe cung pi loko dano me doko lulub kor Kricito? (b) Ngo ma Jehovah pe romo diyowa ni watim?\n8 Yecu oloko i kom Wonne ni: ‘Jange ducu ma pe nyak en lwero woko.’ Me ketone macek, watwero bedo lutic pa Jehovah keken ka wanyako nyig. (Matayo 13:23; 21:43) Dong i lapor man, nyako nyig pe cung pi loko dano me doko lulub kor Kricito. (Matayo 28:19) Ka onongo tye kit meno, kono Lucaden ma lugen ma peya gukonyo dano mo me doko lalub kor Yecu onongo gibibedo calo jang olok ma pe nyako nyige. Ento meno pe tye ada! Pingo? Pien wan pe watwero diyo dano me doko lulub kor Kricito. Dok Jehovah bene lamar. En pe diyowa ni watim gin ma pe watwero. En kwayowa ni watim gin ma watwero keken.—Nwoyo Cik 30:11-14.\n9. (a) Wanyako nyig nining? (b) Carolok ango ma wabinyamone?\n9 Dong, nyako nyig tyen lokke ngo? Myero obed gin mo ma wan ducu watwero timone. Tic ango ma Jehovah omiyo bot luticce ducu? Tito lok me kwena maber me Ker pa Lubanga. * (Nen lok ma tye i tere piny.) (Matayo 24:14) Carolok pa Yecu i kom laco kodi nyuto man ka maleng. Kong dong wanyamu carolok meno.\n10. (a) I carolok pa Yecu-ni, ngo ma kodi ki ngom cung pire? (b) Gin ango ma tyen kal ma odongo nyako?\n10 Kwan Luka 8:5-8, 11-15. I carolokke i kom laco kodi, Yecu otito ni kodi aye “lok pa Lubanga,” nyo kwena me Ker pa Lubanga. Ngom cung pi cwiny dano. Kodi ma opoto i ngom maber otwi ci odongo maber. Lacen, onyak “ma dodo tyen miya.” Ket ni onongo ipito kal, ci kal meno ka odongo binyako ngo? Tyen kal matino tino? Pe, binyako nyig kal, ma lacen ka kipito twi ci doko tyen kal. I carolok man, kodi acel onyako nyig kal 100. Man pwonyowa gin ango i kom ticwa me pwony?\nWatwero ‘nyako nyigwa kun wadiyo cwinywa’ nining? (Nen paragraf 11)\n11. (a) Carolok i kom laco kodi pwonyowa gin ango i kom ticwa me pwony? (b) Wanyako nyig kodi manyen nining?\n11 I kare ma lunyodowa nyo Lucaden mukene gupwonyowa lok i kom Ker pa Lubanga pi tyen mukwongo, obedo calo gupito kodi i ngom maber. Cwinygi obedo yom mada i kare ma guneno ni wajolo kwena maber. Kodi meno omedde ki dongo nio ka onyako nyige. Dok kit macalo tyen kal ma waloko iye-ni pe nyako tyen kal matino ento nyig kal, wan bene pe wanyako lupwonnye manyen, ento nyig kodi manyen. * (Nen lok ma tye i tere piny.) Watimo meno nining? Kare ducu ka watito lok me kwena maber bot jo mukene, bedo calo watye ka nyayo ki coyo kodi ma kipito i cwinywa-ni. (Luka 6:45; 8:1) Teke wamedde ki tito kwena me Ker pa Lubanga, nongo watye ka ‘nyako nyigwa kun wadiyo cwinywa.’\n12. (a) Pwony ango ma wanongo ki i carolok pa Yecu i kom olok ki laco kodi? (b) Meno miyo iwinyo nining?\n12 Pwony ango ma wanongo ki i carolok pa Yecu i kom olok ki laco kodi? Wapwonyo ni ‘nyako nyig’ pe cung i kom kit ma dano gijolo kwede kwenawa. Ento jenge i kom tutewa me medde ki tito kwena. Paulo owaco gin ma rom ki meno i kare ma en ocoyo ni: ‘Ngat acel acel binongo mucarane muporo tic ma en otiyo.’ (1 Jo Korint 3:8) Jehovah biculowa pi ticwa, ento pe pi adwogi me ticwa. Matilda, ma dong otiyo macalo painia pi mwaki 20 owaco ni, “Anongo yomcwiny madit me ngeyo ni Jehovah culowa pi tutewa.”\nWATWERO NYAKO NYIGWA KUN WADIYO CWINYWA NINING?\n13, 14. Ma lubbe ki Jo Roma 10:1, 2, tyen lok mene ma omiyo Paulo pe ojuko tito kwena?\n13 Ngo ma bikonyowa me ‘nyako nyigwa kun wadiyo cwinywa’? Kong dok wangiyu labol pa Paulo-ni. Wangeyo ni cwiny Paulo otur pien Lujudaya gukwero kwena me Ker-ri. Ento, Paulo pe ojuko tito kwena botgi. En otito kit ma ewinyo kwede i kom Lujudaya magi i kare ma owaco ni: “Gin ma amito ki cwinya ducu ma alego Lubanga pire, en aye ni myero jo Icrael gularre. An abedo cadengi kun angeyo ni gumoko matek i kom Lubanga, ento kadi bed gumoko, ci pe gucungo i ngec kikome.” (Jo Roma 10:1, 2) Dong pingo Paulo omedde ki tito kwena?\n14 Me acel, Paulo owaco ni etito kwena bot Lujudaya pien ni meno aye gin ma onongo ‘cwinye mito.’ En onongo mito adada ni gularre. (Jo Roma 11:13, 14) Me aryone, en owaco ni ‘elego Lubanga pigi.’ Paulo olego Jehovah ni okony jo mogo ki i kin Lujudaya me jolo kwena maber me Ker-ri. Me adek, Paulo owaco ni: “Gumoko matek i kom Lubanga.” Paulo pe obedo ka neno goro pa dano, ento oneno miti ma gitye kwede me tic pi Jehovah. En ongeyo ni Lujudaya ma komgi mit-ti gitwero doko lulub kor Kricito ma komgi mit, calo en.\n15. Watwero lubo lanen pa Paulo nining? Mi labol mogo.\n15 Watwero lubo lanen pa Paulo nining? Mukwongo, myero wabed ki miti me yenyo ‘jo ma myero me nongo kwo ma pe tum.’ Me aryo, myero wakwa Jehovah wek okony jo ma gitye ki miti me winyo kwena ma watito botgi. (Tic pa Lukwena 13:48; 16:14) Meno aye gin ma laminwa Silvana, ma dong otiyo macalo painia cokcok pi mwaki 30 otimo. En owaco ni, “Ma peya acito i gang mo i wang ticwa, alego bot Jehovah, kun akwaye ni omi abed ki neno mupore.” Wan bene walego ni lumalaika gukonywa me nongo dano ma gimito winyo lokwa. (Matayo 10:11-13; Niyabo 14:6) Robert, ma dong otiyo macalo painia pi mwaki makato 30 kulu, owaco ni, “Tic kacel ki lumalaika mit mada, pien gingeyo gin ma tye ka timme i kwo pa dano ma watito kwena botgi.” Me adek, watemme pe me neno goro pa dano ento waneno mitigi me tic pi Jehovah. Carl, laelda ma onongo batija mwaki makato 50 angec, owaco ni, “Ayenyo gin mo matidi ma twero nyuto ni ngat moni tye ki miti, calo ka obwunyo, wange nyuto kica, nyo penyo lapeny ki miti me niang.” Ka watimo jami magi, ci watwero ‘nyako nyig kun wadiyo cwinywa,’ kit ma Paulo otimo.\n“PE IJUK CINGI KA TIC”\n16, 17. (a) Pwony ango ma wanongo ki i Latitlok 11:6? (b) Ticwa me tito kwena gudo dano ma ginenowa nining?\n16 Wiwa myero pe owil i kom kit ma ticwa me tito kwena gudo kwede dano, kadi bed nen calo pe giwinyo lokwa. (Kwan Latitlok 11:6.) Dano gibedo ka nenowa. Gineno ni wan warukke maleng, ni kitwa ber, dok wanyuto cwiny me lirem. Man romo gudo cwinygi, dok i nge kare mo, kadi wa jo ma onongo gitamo marac i komwa giromo loko tamgi. Man aye gin mutimme i kom Sergio gin ki Olinda.\n17 Sergio owaco ni: “I kare mo ma komwa obedo lit, pe wabedo ka cito ka ma bac cung iye-ni. Ma wadwogo, jo ma gikato kenyu gubedo ka penyowa ni, ‘Gin ango mutimme? Wukanne ba!’” Olinda omedo wi lok pa cware kun bwunyo: “Ludwo bac guilo cinggi ka motowa dok mukene gudange ki i bacgi ni, ‘Wapwoyo dwogo!’ Mogo bene gupenyo pi magajinwa.” Sergio gin ki Olinda gubedo ki ur i kare ma laco mo obino ka ma gibedo iye ki lalor bukke, omiyo botgi ature, ci opwoyogi pi ticgi.\n18. Pingo imoko tammi me medde ki ‘nyako nyig kun idiyo cwinyi’?\n18 Ka pe ‘ijuko cingi’ ka tito kwena me Ker pa Lubanga, ci nongo ikonyo me miyo “caden bot rok ducu.” (Matayo 24:14) Ma dong ber loyo, ibibedo ki yomcwiny madit me ngeyo ni itye ka yomo cwiny Jehovah. En maro jo ducu ma ‘ginyako nyiggi kun gidiyo cwinygi!’\n^ para. 2 Kadi wa Yecu owaco ni tito kwena “i lobo tugi” obedo tek mada. Lok man kicoyo i jiri angwen ducu ma giloko i kom ticce me pwony.—Matayo 13:57; Marako 6:4; Luka 4:24; Jon 4:44.\n^ para. 7 Kadi bed jang olok ma i lapor man cung pi Lukricitayo ma gubicito i polo, lapor man bene tye ki pwony pi lutic pa Lubanga ducu.\n^ para. 9 Watwero bene tic ki lok man ni “nyako nyig” i kom “nyig ma nyak pi cwiny maleng.” Ento, i pwony man ki ma lubo-ni, wabiloko i kom nyig ma wanyako ki tito kwena i kom Ker pa Lubanga.—Jo Galatia 5:22, 23; Jo Ibru 13:15.\n^ para. 11 I kare mukene, Yecu oporo tic me loko dano wek gudok lulub kore ki coyo kodi kacel ki kayo kac.—Matayo 9:37; Jon 4:35-38.\nI carolok pa Yecu i kom olok ki laco kodi, nyako nyig cung pi tito kwena maber-ri. Ento pe cung pi loko dano me doko lulub kor Kricito. ‘Wanyako nyigwa kun wadiyo cwinywa’ ka wamedde ki tito kwena kadi bed dano winyo nyo pe giwinyo lokwa\nGin Mumiyo Wamedde ki ‘Nyako Nyig Mapol’\nWun Jo Matino—Wucung Matek i Kom Catan\nLIFE STORY Acakki Marac—Agikki Maber\nText Yero Bukke me kompiuta me akwanya WI LUBELE—ME AKWANA I KACOKKE Mai 2018\nWI LUBELE—ME AKWANA I KACOKKE Mai 2018


Acakki 2 ACO85 - Polo ki lobo yam giketo otum kit meno, - Bible Search\nAcakki 1 Acakki 3\n1Polo ki lobo yam giketo otum kit meno, ki lwak mony ma tye iye ducu. 2--I kom nino me abiro en aye Lubaŋa otyeko iye ticce ducu ma yam otiyo; en oywe i kom nino me abiro i kom ticce ducu ma yam otiyo. 3Ci Lubaŋa omiyo gum i kom nino me abiro, olonyo obedo maleŋ, pien i kom nino meno en aye Lubaŋa yam oywe iye i kom ticce ducu ma en obedo ka tiyo me keto lobo.\nI nino meno ma Rwot Lubaŋa otiyo iye polo ki lobo-ni, 5yat mo me tim onoŋo peya tye i wi lobo, onoŋo doo mo pud pe ma otwi wi lobo, onoŋo Rwot Lubaŋa peya omiyo kot ocwer i lobo, dok onoŋo peya tye dano mo ma puro lobo; 6ento lupu ocako duny malo, ci obido lobo ducu. 7-Ci Rwot Lubaŋa ocweyo dano ki apwa me ŋom, okuto yamo me yweyo i ume, dano odoko gin makwo.\n8Rwot Lubaŋa opito yadi i poto ma tye i Eden, tuŋ wokceŋ: en aye oketo iye dano ma en ocweyo-ni. 9-Dok Rwot Lubaŋa omiyo yadi gutwi i ŋom, kwa yadi ducu mamwonya ma neno ber, ki mabeco me acama, dok oketo yat me kwo i dye poto bene, ki yat me ŋeyo gin maber ki marac.\n18Ka doko Rwot Lubaŋa owaco ni, “Pe ber dano obed kene; abitimo lakony ma romme.” 19Ci Rwot Lubaŋa ocweyo lee tim ducu ki winyo ducu me polo, nia ki i ŋom, okelogi bot dano me neno kit ma ebicako ki nyiŋgi. Kit ma yam dano ocako ki nyiŋ gin makwo acel acel ducu, en aye obedo nyiŋgi. 20Dano ocako nyiŋ lee ma paco ducu, ki winyo me polo, ki lee tim ducu; ento lakony pa dano ma romme aye onoŋo pud pe onen. 21Rwot Lubaŋa omiyo nino madwoŋ omako waŋ dano; ka en tye ka nino, ci okwanyo cogo lak ŋete acel, omwono waŋe woko ki riŋo. 22Ci cogo ma Rwot Lubaŋa okwanyoni ocweyo odoko dako, ka okelo bote. 23Dano owacci,\n24-Mumiyo laco weko wonne ki minne, moko kom dakone likaŋ, gin aryo gidoko kom acel. 25I kare meno laco ki dakone onoŋo pud gibedo munero ma lewic pe makogi.


Omyero Mono Wawakke pi Gin mo Keken? Kony Lutino me Ngeyo Awaka Mukato Kare woko\nDUL ME 21\nLOK me wakke tere gonye ningo? Tika ingeyo?— Lanen acel tye ene. Tika dong itemo timo gin mo ma pe ingeyo timone maber? Gwok nyo itemo gweyo odilo. Nyo itemo kalo tol. Tika ngat mo dong owacci, “Aa! Aa! Aa! Atwero timone maber aloyo in”?— Ngat meno onongo tye ka wakke.\nIwinyo ki i cwinyi nining ka jo mukene giloko lok ma kumeno? Mono yomo cwinyi?— Ci dong itamo ni jo mukene giwinyo nining ka i wakke botgi?— Mono nyutu kica me waco ki ngat mukene ni, “An angeyo maber aloyo in”?— Jehovah mono maro jo ma giloko kumeno?—\nLapwony Madit onongo ngeyo jo mo ma gitamo ni kitgi atir loyo jo mukene. Gin onongo giwakke kun gicayo jo mukene. Pi meno, i nino mo acel Yecu otito bot luwiny en lapor mo macek me nyutu botgi rac pa wakke. Kong wawiny lapor meno.\nLapor-ri obedo i kom Laparicayo ki lajog mucoro. Luparicayo onongo gitye lupwonye dini ma pol kare ginene kengi ni kitgi atir nyo gileng i yo me cwiny loyo jo mukene. Laparicayo man ma tye i lapor pa Yecu-ni onongo ocito i Jerucalem ka lega i ot pa Lubanga.\nPingo cwiny Lubanga obedo yom i kom lajog mucoro-ni ento pe Laparicayo-ni?\nYecu owacci lajog mucoro bene onongo ocito i Jerucalem ka lega i ot pa Lubanga. Pol pa dano onongo pe gimaro lujog mucoro. Gin onongo gitamo ni lujog mucoro gubedo luaram. Dok obedo lok ada ni lujog mucoro mapol onongo pe gigene.\nKi i ot pa Lubanga, Laparicayo-ni ocako lega bot Lubanga kuman: ‘Ai Lubanga, apwoyi ni an pe atye labalo calo jo mukene-ni. An pe akwalo dano nyo atimo jami mogo maraco. An pe abedo calo lajog mucoro ca-ni. An dano ma kite atir. Ari kec kiryo i cabit acel wek abed ki kare muromo me tamo lok i komi. Kun bene dul me apar pa jami ducu ma anongo amiyo i ot meri.’ Laparicayo-ni ada otamo ni kite atir loyo jo mukene-ni, pe kumeno?— Dok bene owaco lok man bot Lubanga.\nEnto lajog-mucoro ni olego dok mapat. En bene okwero wa ilo wange malo i polo i kare ma tye ka lega. En ocung ka mabor kun okulo wiye piny. Lajog mucoro ni onongo cwinye tye ka cwer pi balle kun dongo kore ma cwinye pe yom. En pe otemme me waco bot Lubanga kit ma en kite ber kwede. Ma ka meno, en olego ni: ‘Ai Lubanga, kica omaki i koma an labalo.’\nI kin jo aryo-ni, itamo ni anga ma oyomo cwiny Lubanga? Itamo ni obedo Laparicayo ca ma onongo tamo ni kite atir-ri? Nyo lajog mucoro ma cwinye obedo ka cwer pi balle-ni?—\nYecu owaco ni lajog mucoro-ni aye oyomo cwiny Lubanga. Pingo? Yecu otito ni: ‘Pien dano mo keken ma temme me ile malo kene ni myero enen calo kite atir loyo jo mukene kibidwoko rwomme piny. Ento ngat ma mwolle kene gibimiye doko dit.’—Luka 18:9-14.\nPwony ango ma onongo Yecu tye ka pwonyone i lapor man?— En onongo tye ka pwonyo ni pe myero watam ni wan dok watimo jami maber loyo luwotwa. Pe watwero wacone ni waloyo jo mukene ento jami ma watimo twero nyutu ni watamo ni waloyogi. Tika ma naka yam dong itimo kumeno?— Kong wanen labol pa Petero.\nI kare ma Yecu owaco bot lukwenane ni gin gibingwec giweke woko ka kimake, Petero oloko ki awaka ni: ‘Kadi bed jo mukene ducu guweki an pe abiweki matwal!’ Ento lok pa Petero ni onongo pe tye kakare. En onongo tye ki gen mukato kare woko i kome kene. En bene oweko Yecu. Ento i ngeye en odwogo kit ma wabineno kwede i Dul me 30 i buk man.—Matayo 26:31-33.\nKong dok wanen labol ma kwako karewa-ni. Gwok nyo in ki latin kwan lawoti kitye ka penyowu i cukul. Ngo ma ibitimo ka ce itwero miyo lagamme cutcut ento lawoti-ni pe twero? Ada cwinyi bedo yom ka ce ingeyo lagamme. Ento itamo ni nyutu cwiny me kica ka ce ipore ki ngat ma pe twero miyo lagam oyot-ti?— Tika opore me temo nyutune ni in dok iryek kun imiyo ngat mukene-ni nen calo pe twero porre kwedi?—\nMeno aye obedo gin ma Laparicayo ca otimo. En owakke ni kite tye atir loyo pa lajog mucoro ca. Ento Lapwony Madit owacci Laparicayo-ni otimo gin marac. Tye lok ada ni ngat mo twero timo gin maber loyo ngat mukene. Ento meno pe tyen lokke ni ngat meno dok ber loyo ngat mukene ca.\nTika nongo iber loyo ngat moni ka ce ingeyo jami madwong loye?\nDong ka ngecwa loyo pa ngat mukene, meno mono obedo tyen lok maber me wakke?— Tam kong lok meno. Wan mono aye wayubo adamwa?— Pe kumeno, Lubanga aye omiyo adam botwa ki acel acel. Dok bene pol jami ducu ma wangeyogi-ni wapwonyo ki bot ngat mukene. Gwok nyo wakwano ki i buk mo. Nyo twero bedo ni ngat mo aye otitiwa lok komgi. Kadi bed ni wanongo yo me cobo peko moni wan kikomwa, ento nongo obino nining?— Nongo watiyo ki adam ma Lubanga aye ominiwa.\nKa ngat mo temme ki tekke ducu, gin maber ma itwero timone aye me pwoye ki waco lok ma cuko cwinye. Wac bote ni imaro gin ma en otimo-ni. Itwero konyo en wek otim maber. Meno aye gin ma imito ni dano gutim boti, pe kumeno?—\nPingo pe opore me wakke ka ce watek loyo ngat mukene?\nJo mukene gitek loyo luwotgi. Ka ce itek iloyo omeru nyo lameru kono? Meno mono myero owek iwakke?— Pe, pe tye kakare. Cam ma wacamo aye konyowa miyo wadongo wabedo matek. Dok Lubanga aye miyo ceng ki kot kacel ki jami ducu ma weko cam dongo, pe kumeno?— Pi meno, omyero wapwo Lubanga ka ce wadongo wabedo matek.—Tic pa Lukwena 14:16, 17.\nPe tye ngat mo ma cwinye bedo yom ka winyo ngat mukene ka wakke, pe kumeno?— Omyero wiwa opo i lok pa Yecu ma owacci: ‘Kit ma wamito ni jo mukene gutim botwa, wan bene myero watim botgi kumeno.’ Ka watimo kumeno, ci pe wabibedo calo Laparicayo ma lawakke i lapor ma Lapwony Madit otito-ni.—Luka 6:31.\nI kare mo acel ngat mo owacci Yecu ber. Tika Lapwony Madit owaco ni, ‘Kakare, an aber’?— Pe owaco kumeno, en pe oye. Ma ka meno, en owacci: “Pe tye dano mo maber, Lubanga kene aye ber.” (Marako 10:18) Kadi bed Lapwony Madit-ti onongo pe ki roc, en pe owakke. Ma ka meno, en omiyo pak ducu bot Wonne, Jehovah.\nDong, tika tye ngat mo ma watwero wakke pire?— Tye do. Watwero wakke pi Lacwecwa, Lubanga Jehovah. Ka waneno poto pa ceng ma neno mit nyo cwec mukene ma miyo wabedo ki ur, watwero waco bot ngat mo ni, ‘Lubangawa mamwonya tutwal, Jehovah, aye ocweyogi!’ Omyero wabed atera me lok i kom tic madongo ma Jehovah otimo ki mukene ma obitimo i anyim.\nAwobi man tye ka wakke pi gin ango?\nKwan Ginacoya ma loko i kom wakke ci pwony kit ma myero wajuk kwede wakke: Carolok 16:5, 18; Jeremia 9:23, 24; 1 Jo Korint 4:7; ki 13:4.


Yecu Kricito En Anga? | Kwena Maber\nPWONY ME 4\n1. Kwo pa Yecu ocakke nining?\nKit pa Yecu ango mumiyo lok kwede onongo yot?—MATAYO 11:29; MARAKO 10:13-16.\nYecu obedo cwec mukwongo pa Lubanga. Mapat ki jo me lobo-ni, Yecu okwo i polo calo malaika ma peya ginywale i lobo. (Jon 8:23) Yecu okonyo i cweyo jami mukene-ni ducu. En kene aye ma Jehovah ocweyo en kikome dok meno omiyo kilwonge ni “latin acel keken” pa Lubanga. (Jon 1:14) Yecu otiyo calo Lalok pi Lubanga, pi meno kilwonge bene ni “Lok.”—Kwan Carolok 8:22, 23, 30; Jo Kolocai 1:15, 16.\n2. Pingo Yecu obino i lobo?\nLubanga ocwalo Wode i lobo kun nako kwone ki i polo keto i i anyaka mo ma Lajudaya ma nyinge Maliam ma pud onongo pe ngeyo laco. Pi meno Yecu pe obedo ki wego ma dano. (Luka 1:30-35) Yecu obino i lobo pi tyen lok magi (1) me pwonyo lok ada madok i kom Lubanga, (2) me miyo lanen i kom kit me timo miti pa Lubanga kadi watye ka lweny ki pekki mapol, ki (3) me miyo kwone ma labongo roc-ci me “koko jo mapol.”—Kwan Matayo 20:28.\n3. Pingo wamito ginkok?\nGinkok obedo wel cente ma kimiyo me gonyo ngat moni ki i kom to. (Nia 21:29, 30) To kacel ki tiyo onongo pe gubedo but yub pa Lubanga pi dano. Wangeyo meno nining? Lubanga owaco bot laco mukwongo, Adam, ni tekke en otimo gin ma Baibul lwongo ni bal-li, en bito woko. Kono onongo Adam pe otim bal onongo en pe obito. (Acakki 2:16, 17; 5:5) Baibul waco ni, to “obino” i lobo kun a ki bot Adam. Pi meno, likwayi pa Adam ducu gulako bal ki mucarane to, ki bote. Wamito ginkok ma twero gonyowa ki i to ma walako ki bot Adam.—Kwan Jo Roma 5:12; 6:23.\nAnga ma onongo twero culo ginkok wek ogonywa ki i to? Ka wato nongo waculo pi balwa keken. Pe tye dano mo ma tye ki roc ma onongo twero culo pi bal pa ngat mukene.—Kwan Jabuli 49:7-9.\n4. Pingo Yecu oto?\nYecu pat ki wan pien en onongo peke ki roc mo. Pi meno, onongo pe mitte ni en oto pi bal-le—pe otimo bal mo. Me kaka meno, Yecu oto pi bal pa jo mukene. Lubanga onyuto mar ma dok pat tutwal pi dano ki cwalo Wode me to piwa. Yecu bene onyutu marre botwa ki winyo Wonne kacel ki miyo kwone pi balwa.—Kwan Jon 3:16; Jo Roma 5:18, 19.\n5. Ngo ma Yecu tye ka timone i kareni?\nI kare ma Yecu tye i lobo, en ocango two, ocero jo muto, dok okonyo jo ma gitye ki peko. En onyuto gin ma ebitimo i anyim pi jo ducu ma gin luwiny. (Matayo 15:30, 31; Jon 5:28) I nge to pa Yecu, Lubanga ocero en me kwo calo cwec me cwiny. (1 Petero 3:18) Lacen Yecu obedo i nget Lubanga tung lacuc kun kuro ni Jehovah omiye twero me loc calo Kabaka ma loyo lobo lung. (Jo Ibru 10:12, 13) I kareni Yecu tye ka loc i polo calo Kabaka, kun lulub kore ma i lobo gitye ka tito kwena maber-ri i lobo ducu.—Kwan Daniel 7:13, 14; Matayo 24:14.\nCokcok-ki, Yecu bitic ki tekone calo Kabaka me kelo agikki me pekki ducu kacel ki jo ma gikelo pekki magi. Dano ducu ma ginyutu niyegi i kom Yecu kun giwinyo en gibibedo ki yomcwiny i paradic i lobo.—Kwan Jabuli 37:9-11.\nNywakki Nywakki Yecu Kricito En Anga?


Nia 33 ACO85 - Rwot owaco bot Moses ni, “Wua woko ki - Bible Search\nNia 32 Nia 34\nCik me a woko ki i te got Cinai\n1-Rwot owaco bot Moses ni, “Wua woko ki kany, in ki lwak ducu ma yam ikwanyogi woko ki i lobo Ejipt, pi terogi i lobo ma yam akwoŋo pire bot Abraim, Icaka, ki Yakobo, kun acikogi ni, abimiyo bot likwayogi. 2Dok abicwalo lamalaika i nyimgi, ci abiryemo jo Kanaan woko, ki jo Amor, jo Kit, jo Periji, jo Kiv ki jo Jebuc. 3Cit malo i lobo ma mol cak ki moo kic; ento an pe abicito kwedwu kunnu, wek pe arid wiwu woko iyo, pien wun jo ma ŋutwu tek.”\n4Ka lwak giwinyo lok man marac-ci, ci gukumo; pe tye dano mo ma orukke me deyo. 5Pien onoŋo Rwot owaco bot Moses ni, “Wac bot jo Icrael ni, ‘Wun wu jo ma ŋutwu tek; kono ka acito kwedwu kunnu pi kare manok mo, kono arido wiwu woko cut. Kombeddi doŋ wuluny ruk me deyowu woko ki i komwu, wek aŋe gin ma abitimo i komwu.’ ” 6Mumiyo jo Icrael gulunyo ruk me deyogi woko, nia ki i te got Koreb ki cito kwede anyim.\nKema me rwatte\n7I kare meno Moses obedo ka tero kema, ci guro woko i ne gony, ka mabor ki gony; ci olwoŋo ni, kema me rwatte. Ci ŋat ma yenyo Rwot cito woko i kema me rwatte, ma tye woko i ŋe gony. 8I kare ducu ma Moses kato cito woko i kema me rwatte, lwak ducu gia malo, kun ŋat acel acel cuŋ i nyim dog kemane, ka neno kor Moses nio ka odonyo wa i kema. 9Ka Moses odonyo i kema, ci wir me pol dwogo piny cuŋ i doggola kema me rwatte, ci Rwot loko ki Moses. 10Ka lwak dano ducu guneno wir me pol ma ocuŋ i dog kema, ci dano ducu gia malo, giworo Lubaŋa, kun ŋat acel acel tye i dog kemane. 11Kit meno Rwot yam loko ki Moses waŋ ki waŋ, macalo dano loko ki lareme, Ka Moses odok i gony, Yocwa wod pa Nun, latin awobi ma lakony en, yam doŋ i kema.\nRwot ociko ni ebibedo kwedgi\n12Moses owaco bot Rwot ni, “Nen, in onoŋo iwacca ni, ‘Kwany jo man woko;’ ento pe imiya aŋeyo ŋat ma ibicwalo acito kwede. Ento iwacci, ‘Aŋeyo in ki nyiŋi, ki in bene iyomo cwinya.’ 13Koni doŋ alegi, ka onoŋo ayomo cwinyi, nyutta kiti, wek aŋeyi, anoŋ gum ki boti. Dok itam bene ni, rok man gin aye lwakki.” 14Ci Rwot ogamo ni, “An kikoma abiwot kwedi, abimiyi iywe mot.” 15Dok owacce ni, “Ka in kikomi pe ibicito kweda, ci pe ikwanywa woko ki kany. 16Pien biŋene niŋniŋ ni anoŋo gum ki boti, an kacel ki lwakki? Pe pi in ma iwoto kwedwa-ni mumiyo wanen pat? An, kacel ki lwakki, wapat ki jo mukene ducu ma gitye i wi lobo.”\n17Rwot owaco bot Moses ni, “Abitiyo gin man ma iwaco-ni kikome; pien iyomo cwinya, dok aŋeyo in ki nyiŋi.” 18Moses ogamo ni, “Alegi inyutta deyoni.” 19-Rwot ogamo ni, “Abimiyo berra ducu kato ki i nyimi, ka dok abituco nyina ni, ‘A Rwot’; abinyuto berra bot ŋat ma abinyuto berra bote, dok abitimo kica bot ŋat ma abitimo kica bote.” 20Rwot dok owaco ni, “Ento pe ibineno waŋa; pien dano pe neno waŋa ci bedo kwo.” 21Ci Rwot owacci, “Nen, kabedo mo tye ka ŋeta ka ma ibicuŋ iye i kom got. 22Ka deyona bikato ki kenyo, ci abiketi i kin got ma obar, ci abiumi woko ki ciŋa nio ka akato otum; 23ka doŋ abikwanyo ciŋa woko, ci ibineno ŋeya; ento waŋa pe ibinenone.”


2 Petero 2 ACO85 - Ento lunebi ma lugoba bene yam gunen - Bible Search\n2 Petero 1 2 Petero 3\nLunebi ki lupwony ma lugoba\n1Ento lunebi ma lugoba bene yam gunen i kin dano, kit meno bene lupwony ma lugoba gibinen i kinwu. Gibikelo pwony mogo mapat i muŋ ma rwenyo dano, kun gikwero Laditgi woko ma owilogi, ento meno bimiyo gin kikomgi gibirwenyo woko oyotoyot. 2Jo mapol bilubo kitgi me timo tim coco, ci bimiyo dano cayo yo me ada pigi. 3Pi worogi me lim, miyo gibinoŋo lim ki botwu pi lokgi me goba ma gin guyubo ayuba. Ento lok ma yam giŋolo i komgi doŋ gitye ka yubone, ki to ma myero opot i komgi bene pe onino.\n4Pien Lubaŋa yam pe oweko lumalaika ka gubalo, ento obologi woko piny i bur lyel, ocwalogi i bur ka macol, wek gigwokgi kunnu nio ka kare me ŋolo kop doŋ oromo. 5-En yam pe oweko lobo i kare macon, ento ogwoko Nua keken, latit lok me kit ma atir, kacel ki jo mukene abiro, i kare ma yam en ocwalo pii aluka wek omwony lobo pa jo ma pe gilworo Lubaŋa woko. 6-Owaŋo gaŋigi Codom ki Gomora woko ducu gudoko buru, kun oŋolo kop me tyekogi woko, ci omiyo gubedo lanen bot jo ma pe bilworo Lubaŋa i kare me anyim. 7-Ento Lubaŋa olaro Lot, dano ma kite atir, ma yam cwinye ocwer twatwal pi tim kwele pa jo maraco. 8Pien tim maraco ma dano ma kite atir-ru obedo ka nenone ki ka winyone nino ki nino, i kare ma en obedo botgi, omiye waŋcwiny madwoŋ twatwal. 9Kit meno Rwot ŋeyo laro dano ma gilworo Lubaŋa ki i ayelayela ma giomo kwede cwinygi dok ŋeyo gwoko jo ma kitgi pe atir ka ma giketo iye can i komgi nio ka nino me ŋolo kop oromo, 10makatone gin jo ma lubo mitigi me kom ma cidogi woko, kun gicayo wegi twero.\nCwinygi tek, gicerre woko acera gigi, pe bene gilworo yeto wegi deyo. 11Ento kadi bed lumalaika giloyogi ki tek ki twero, pe giyetogi ka gukelo lok i komgi i nyim Rwot. 12Ento jo-nu gical ki lee ma pe ryek, dok ma lubo kit ma giketogi kwede, ma ginywalogi me amaka ki me aneka; gicayo lok ma gikwiya. Gibinekogi woko calo lee, 13kun gitimogi marac pi gin marac ma gutimo. Cwinygi yom i karama maraco ma gicamo i dyeceŋ. Gikelo lewic ki bal ka guribbe kwedwu i camo karama, pien gimito megi gat me yomcwiny marac keken. 14Waŋgi yenyo mon ma myero gitim kwedgi abor, pe giywe ki yenyo yo me timo bal. Giciko owic me mako jo ma cwinygi wirre atata. Cwinygi doŋ opwonnye woko i yo me woro me lim. Gin doŋ jo ma giceno! 15-Gubwoto yo ma atir, gurwenyo woko ata. Gulubo yo pa Balaam wod pa Beor, ma yam maro lim ma onoŋo pi timo gin marac, 16ento yam gijuke pi turo cik. Kana ma pe loko yam oloko ki dwan pa dano, ci ojuko apoya pa lanebi meno woko cut.\n17Magi gin waŋ it ma pii pe iye, lupu ma yamo kot tero. Gityeko gwoko kabedo macol licuc pigi. 18Giloko lok mogo maditodito me wakke ma tere pe, kun gibito ki dano ma pud gibwot abwota ki i kin jo ma kitgi obedo atata, ka giterogi i timo abor-gu kun gilubo mit me kom. 19Gin gicikke me miyo jo meno gulone kengi, kun gin kikomgi gibedo opii pa gin ma balogi; pien ka gin mo oloyo kwo pa dano mo, en doŋ noŋo odoko opii pa gin meno. 20Ka ce dano doŋ gubwot woko ki i cilo me bal me lobo pi ŋeyo Rwotwa ma en Lalarwa Yecu Kricito, ka dok pud gumoko i kom bal meno ci loyogi woko matwal, bimiyo gibedo marac lacenne makato ma yam con. 21Onoŋo twero bedo ber ka kono gin pe guŋeyo yo me kit ma atir, kato ma guŋeyo ka dok giweko cik maleŋ ma gimiyogi woko. 22-Man otimme i komgi calo lok ma carolok me ada oloko ni, “Gwok lokke dok ka naŋo ŋokke,” ki dok ni, “Opego ma gilwoko kome, lokke dok ka nywanne i coto.”